text:
Jacum, fi di Zebedeo e fradi di Zuan
O ai fevelât dal pelegrinaç di Sant Jacum, de basiliche diSant Jacum e mi inacuarç che no ai ancjemò fevelât di lui, il protagonist, come che nus ven presentât inte Scriture.
Al va precisât che, tal GT, chest non al ven fûr trê o forsit cuatri voltis. Il prin al è Jacum apuestul, un dai dodis clamâts di Jesù, fi di Zebedeo e fradi di Zuan. Al è clamât ancje “il Maiôr” par diferenziâlu di Jacum di Alfeo, clamât “il Minôr”, apuestul ancje lui e forsit identificât cun Jacum fradi dalSignôr. Chest parint di Jesù al è sorestant de prime comunitât di Jerusalem (Ats 12, 17; 15, 13s) e al ven lapidât dal 62 d. d. C. Al è fradi di Jude (Gd 1) e la tradizion lu identifiche cul autôr de letare omonime (Jc 1, 19). Si podarès fevelâ di un cuart Jacum, fi di Marie, une des feminis che a jerin dongje de crôs di Jesù (Mt 27, 56).
Sant Jacum di Galizie al è il prin. Al è stât clamât insieme cun so fradi Zuan ad ôr dal mâr di Galilee, come che al conte Matieu. Dopo di vê clamât Pieri e Andree so fradi a deventâ “pescjadôrs di oms”, Jesù “al viodè altris doi fradis, Jacum di Zebedeo e Zuan so fradi: a jerin daûr a comedâ lis rêts su la barcje insieme cun lôr pari Zebedeo. Ju clamà e lôr dal moment, bandonade la barcje cul pari, i son lâts daûrji” (Mt 4, 21-22).
Dal moment che inte Scriture dut al è impuartant, soredut i particolârs, al è il câs di fermâsi un lamp sun chest inizi de predicazion dal vanzeli, ancje par capî il stîl che Crist al varès doprât tal so operâ. I prins ats a son simpri i plui significatîfs. Duncje Crist al intint salvâ i oms midiant dai oms.
Si ben che al varès podût (e, cuant che no ‘nd è altris stradis, lu fâs) intervignî diretementri tal cûr des personis, par operâ la salvece al preferìs sielzi la strade naturâl, come che al à sielte la strade naturâl, chê dai gjenitôrs, par trasmeti la vite. Al vûl duncje che a sedin i oms a pescjâ i oms e a puartâju su la barcje de salvece. Chest nol vâl dome pai apuestui, ma par ogni situazion concrete de storie de salvece, di une volte e di cumò. Come logjiche conseguence, ducj o sin e o scugnìn jessi apuestui, clamâts a puartâ indenant e a colmâ la vore de salvece, scomençade dai prins dodis, che a restin lis colonis de glesie.
Ancje vuê, ancje chi di nô, ognun di nô al è pescjât di un altri fradi e al devente pescjadôr a sô volte. La int e pescje il predi e il predi al pescje la int; i gjenitôrs a pescjin i fîs e i fîs a pescjin i gjenitôrs; i mestris e i professôrs a pescjin i scuelârs e i scuelârs a pescjin i mestris e i professôrs e vie indenant. Chest pal fat dome lui al è il salvadôr e redentôr e ducj chei altris a àn di jessi salvâts e redents. Ancje i apuestui, deventâts pescjadôrs, a àn di jessi pescjâts. Ancje i gjenitôrs, deventâts educadôrs, a àn di jessi educâts. Cussì il mestri al è di cressi in sience e il predi al è di cressi in santitât. O vin duncje une interazion, un scambi, une comunicazion di vite, di esperience, di sapience, di santitât che e cjape dentri ducj.
Ma al è un altri particolâr che al merte metût in lûs: il mistîr dai clamâts. Come che al spieghe ben il prof. Cacitti, inte spiritualitât plui rifinide, chê dai essens, “cjaçadôr” e “pescjadôr” a son mistîrs considerâts negatîfs: al è Belial (personificazion dal mâl, 2 Sam 22, 5, identificât cun satane, 2 Cor 6, 15) che al bute lis sôs rêts par cjapâ dentri il popul di Diu e i pescjadôrs a son i agjents dal diaul. Fevelant de invasion de Judee e de concuiste di Jerusalem par mans di Nabucodonosor, Diu al dîs: “Us mandarai une vore di pescjadôrs – sentence di Jahvè! – e ju pescjaran; e po dopo o mandarai une vore di cjaçadôrs e ju cjaçaran di ogni mont e di ogni çuc e dai slambris des cretis” (Gjer 16, 16).
Il significât al è stralusint e consolant. Diu al intint fâ sù il so ream, doprant la robe plui scarte e mancul adate, par che si palesi che la vore e je dute sô e che lui al pues tramudâ in Sant ancje il plui grant pecjadôr. Se duncje si sintìn puars, se o vin la sensazion e la convinzion di vê sbaliât, chest al à di dânus un sens di umiltât e tolerance, ma no di disperazion. O sin il materiâl plui adat pes mans e pai progjets di Diu, lui che nol è vignût a clamâ i juscj, ma i pecjadôrs (Mt 9, 13) e “al à sielzût ce che tal mont nol à nissun valôr e ce che al è sbeleât e ce che nol è nuie par disfâ lis robis che a son, di mût che nissun nol puedi vantâsi denant di lui” (1 Cor 1, 28-29).
Cuant che o pensi ai apuestui, ai predis, a tante int che Diu al clame dongje par fâ sù un mont plui just e bon, mi ven tal cjâf un omenut che al rive cuntun biroç daûr de canoniche, là che al è il dipuesit dai rotams e de ferace. E lui, cun pazience, costance e fantasie, al tire fûr ce che chei altris a àn scartât par fâ alc di biel, di gnûf, di carateristic. Prin di dut parcè che no si varès di scartâ nuie, tant mancul lis personis. E po parcè che ducj a son bogns di lâ te buteghe a comprâ robe gnove e a la ultime mode. Ma al è plui bulo che al rive a fâ robis bielis, doprant i vanzums e la robe za dismetude. Diu al è come chel peçotâr che o dîs jo, e stant che il grum des scovacis e dai rotams al è grant come il mont e la vore e je lungje come la storie, al à dut il timp di sbrocâsi e di meti in lûs la sô virtût redentive e trasformative.
Cuant che Marc, tal fâ la liste dai dodis, al met “Jacum di Zebedeo e Zuan, fradi di Jacum, che ur metè i nons di Boanerghes, tant a dî fîs dal ton” (Mc 3, 17). Prin di dut bisugnarès viodi se la trascrizion greghe de peraule ebraiche e je juste e po il significât precîs di un tiermin di dificile interpretazion. La interpretazion catoliche tradizionâl e partìs di Lc 9, 54, là che Jacum e Zuan, par svindicâsi dal brut acet fat dai samaritans, a domandin “che al vegni jù dal cîl il fûc a incenerîju”. Di chest caratar scjaldinôs, al vignarès il sorenon di “fîs dal ton”. Cualchidun al tente altris spiegazions ma no je une cuistion di vite o di muart.
pre Antoni Beline
I CLASSICS – 20. SANT JACUM, LÀ CHE AL FINÌS IL MONT............
Jacum, fi di Zebedeo e fradi di Zuan


c: text/html

text:
Mari di misericordie01 di Zenâr 2007
Passade la scalmane dai prins dîs e ancje lis fiestis, mi plasarès fermâmi a rifleti cun calme suntun câs che al à interessât e dividût par mês lopinion publiche. Cun acusis, di une bande e di chê altre, acusis di insensibilitât pe persone e di insensibilitât pai principis. Mi riferis al câs di Piergiorgio Welby, malât di zovin e passât par un calvari di tredis agns, fin che, stuf, al à domandât che i distacassin la spine che lu tignive in vite. La malatie si clame sclerosi laterale amiotropica. Le ten amens parcè che ancje gno fradi Vigji al è muart di chê muart orende, dopo dîs mês di rianimazion.
Il câs al è esplodût cuant che i àn dade pubicitât mediatiche cun letaris al pressident de republiche, cun intervistis, cun dibatiments pro e cuintri. Fin che no son rivâts i radicâi a completâ la comedie. Parcè che la tragjedie si è butadee in comedie, cun atôrs di sigûr no a laltece di une cuistion cussì delicade. E stant che i talians a son plui puartâts a vaî che a resonâ, a un cert pont un câs personâl, dramatic, al è deventât il câs nazionâl. Chest al trasforme e al deforme dut e ducj si riscje di fâ no dome une brute figure e une violence, lant a intrometisi cence nissun dirit né competence tal misteri di une vite e di une famee.
No si po mai vâ cjapâ un câs personâl e fâlu deventâ un principi gjenerâl e tant mancul pratindi che il legjisladôr al fasi une leç par une persone. La leç e je par nature sô gjenerâl e e à di rivuardâ il ben plublic, no chel di une persone. Par chel a son altris stradis. E il ben public nol po che jessi orientât a la vite. Si varà di viodi il cunfin fra difese de vite e acaniment terapeutic, ma il principi al è sacrosant. Il stât, cu lis sôs struturis, nol à di copâmi. In câs mi copi o mi fâs copâ di chei di cjase. Altre robe inacetabil e je lintromission violente, lacaparament vilan che cualchi formazion partitiche si fâs regolarmentri di une situazion. Lis cuistions de vite e de muart no son di gjestre o di çampe ma a rivuardin la cussience di ducj e ognun al è tignût a operâ seont cussience e no seont ideologjie.
Muart Welby, cuant che al jere il moment, par ducj e prin ancjemò pe famee, di vivi in cidin il propi dolôr, e je sucedude la balfuerie. Di dute cheste facende, za dismenteade, forsit al restarà il spetacul indecorôs dai funerâi in place, parcè che il vicjariât di Rome nol veve dât i permes pa la celebrazion religjose. Une sielte che no à plasût a tante int, come che no mi à plasût a mi. Parcè che il funerâl nol è la legjtimazion o la canonizazion dal muart, ma un at di caritât che la comunitât e fâs consegnantlu a la misericordie di Diu. No si fâs il funerâl in glesie parcè che si è sants, ma parcè che si à dibisugne dal perdon di Diu e des preieris dai fradis. Si podeve pratindi un funerâl privât, cence partîts e televisions, ma si veve di fâlu. Par chel che chest om al à patît, pe abnegazion esemplâr de sô femine e ancje, lassaitmal dî, par un fregul di coerence de bande de autoritât gleseastiche. Che no à mai dineât une benedizion a un che si è copât (fra i tancj, lindustriâl Raul Gardini cun tant di gard. Tonini), a un chal à copât, ai mafiôs e vie. Une glesie che e à beatificât i soldâts muarts in Iraq, savint che lativitât militâr no je la plui adate par un cristian. Une glesie che e à vût il fiât di fâi il funerâl al ditatôr Pinochet cun tant di vescul.
Une glesie che, par resons teorichis e no pastorâls, no vierç lis puartis a ducj, a partî dai plui sfurtunâts, no je une mari di misericordie. Forsit nancje une madrigne. E o stenti a volêi ben.

robotstxt: allowed

filter: keep


text:
Il dât definitîf al rive in timp reâl. A miezegnot dai 31 di Otubar si siere il seç eletronic e il tabulât al dîs che a àn votât in 6.707. Pal vêr, lôr, chei di “Res Publiche Furlane” – il moviment che al à inviât il referendum digjitâl pe indipendence dal Friûl – si spietavin almancul il dopli. “Ma al è il numar dai sì, il vêr dât: 85,3%. Su la partecipazion, nô o sin une vore sodisfats! Cui tirial sù sîs mil personis, cence publicitât, dome cul passe peraule, intun mês e cun dome doi incuintris publics che, dut câs a àn puartât plui di mil iscrits al moviment?”, sal domande il puartevôs dal grup, Marco Serafin, tierç ultin par numar di vôts.
I risultâts. Il vôt al jere dopli: referendum e elezion dal Parlament furlan. Sì: 85,3%; no: 8,8%; astignûts: 5,9%. A jentrin te Costituente ducj e 11 i candidâts: Gianni Sartor al è stât il plui votât cun 956 preferencis; po dopo une femine, Sabrina Pivetta (823) e l’esponent dal Friûl orientâl, Stefano Mattiussi (818). Po dopo: Gian Carlo Cesarin (609); Simone Nespolo (350); Loris Cao (293); Jessica Della Via (258); Fabio Brusini (237); Marco Serafin (225); Ranero Bertolucci (196); Alessandro Conte (140). Di indiscrezions, al somee che i votants a vedin une etât jenfri i 30 e i 40 agns.
Oltri i numars. Serafin al comente: “Cheste rispueste de int nus fâs capî che o podìn fâ pardabon ben. Par nô e je la direzion juste par continuâ a lotâ par un Friûl indipendent. E par fâ capî, sburtâ che o sin presints sul teritori, dongje de int e che o lavorìn a pro di cheste cause”. Par Stefano Mattiussi, al è il segnâl che al è in vore un procès di disgregazion dal Stât talian. “Plui o regjistrìn, e lu stin viodint cun Serracchini e cun Renzi, une tendince a centralizâ, plui al è fuart l’impuls centripeti: lu viodìn in Venit, in Sud Tirôl, inte Val di Aoste e parfin tal vieli Ream des dôs Siciliis. L’avignî lu viôt plui tant che une confederazion di teritoris. E il nestri Friûl, tant che une sorte di Svuizare, dentri de Mitteleurope”.
Al lavôr, daurman. “Cumò si trate di lavorâ a un document ordinamentari de Republiche dal Friûl”, al dîs Stefano Mattiussi. In pratiche, la Costituzion. “Cun cheste Cjarte o larìn in sede Onu, l’unic organisim internazionâl che al pues decidi su la nestre indipendence. O scomençarìn a scrivilu daurman, si darìn dongje in Dicembar”. Ma il grup al à intenzion di tornâ a proponi la consultazion, ogni an e forsit ancje cun schede di cjarte e matite copiative. “Plui o sarìn, plui o varìn i numars par fâ valê la nestre fuarce indipendentiste: o volìn cressi”.
A torzeon. La gnove Cjamare no à une sô sede fisse. Il Parlament si darà dongje in mût itinerant, in diviers paîs dal Friûl. Al varà di elezi un president. Prest a scomençaran a lavorâ, ancje, lis comissions, sorte di orghins propositîfs, stîl Cnel par intindisi: a saran componudis di sempliçs citadins e a podaran puartâ lis lôr ideis. Pal moment, une des prime decisions che a vignaran cjapadis e sarà chê di sostignî la economie locâl. “O volìn jessi di utilitât – al dîs Mattiussi -. Par chest o fasarìn di mût che i prodots furlans a vedin un element di ricognossiment par che la int ju sepi ricognossi e ju compri. Di mût che i nestris bêçs a restin chi”. La Republiche Furlane no à ancjemò un imni. Chel che al ven pandût tant che tâl – il toc neomelodic “Friûl Friûl la Patria mia” – al è, par il vêr, apocrif. Nol à vût ancjemò il bon acet uficiâl. Il Parlament al sarà sovran ancje su chest. ❚
Oscar Puntel
Il referendum pe indipendence: risultât e considerazions............
Il dât definitîf al rive in timp reâl. A miezegnot dai 31 di Otubar si siere il seç eletronic e il tabulât al dîs che a àn votât in 6.707. Pal vêr, lôr, chei di “Res Publiche Furlane” – il moviment che al à inviât il referendum digjitâl pe indipendence dal Friûl – si spietavin almancul il dopli. “Ma al è il numar dai sì, il vêr dât: 85,3%. Su la partecipazion, nô o sin une vore sodisfats! Cui tirial sù sîs mil personis, cence publicitât, dome cul passe peraule, intun mês e cun dome doi incuintris publics che, dut câs a àn puartât plui di mil iscrits al moviment?”, sal domande il puartevôs dal grup, Marco Serafin, tierç ultin par numar di vôts.


text:
… in Austrie
Ducj intune, bikers e skaters, o sin cjatâts domenie passade dilunc lis stradis dal lât di Ossiacher, che pe ocasion a vegnin sieradis aes machinis… il percors e côr dut intor dal lât ma si pues rivâ fintremai dal paîs di Fieldkirchen fasint cualchi km in plui, in dut une cuarantine di kilometros… si trate di un percors cetant biel ma no tant facil par vie che a son tancj sù e jù che a impegnin une vore… in ogni câs si à a disposizion dut il timp stant che si partìs aes 10H00 e si à timp fin aes 15H00 par finî il zîr… chest an e jere tante int soredut tancj bikers, tant che i skaters, plui o mancul, a jerin simpri chei cun tancj di lôr che a vignivin di Udin… di fat a jerin sedi chei dal Inlineskateschool, sedi chei dal mitic Gru, il trop plui grant di patindors in dute la regjon… in place a Fieldkirchen o sin fermâts al bar indulà o vin cjatât il Campa che nus à contât des prossimis jessudis dal Gru e in particolâr di une gnove in programe cetant bielone, par la cuâl… stay tuned… daspò tornâts indaûr prime di rivâ dilunc il lât no si podeve no fâ tape li dal ristorantut indulà a fasin la trute “Blau”, ma par vie che e jere cetante int e al jere une vore di spietâ, magari cussì no, o vin dovût contentâsi dome di bevi alc… il vin culì al coste un bot, miôr butâsi su la bire… la zornade cjalde si faseve sintî e no si podeve lâ indenat cence un biel spritzeton… dopo a dute o vin fate la strade che nus à menât fintremai a St.Andra dongje dal parcament… il biel al è stât che ducj e doi i trops dai patinadôrs di Udin, cence visâsi, si son cjatâts ae stesse ore ae fin dal zîr… mandi a ducj…
Look at… the photos: Ossiacher See
😎
… Palme
Profitant di une zornade bielissime cun il soreli e cence aiarin, cuasi un miracul tante aiar e jere stade intai dîs passâts, o vin podût cori la 11^ Mieze Maratone di Palme tant che la buere. Prime a jerin lâts vie i ciclons e daspò tor lis 09H49′ o sin partîts nô cun i patins a rodelis. Chei plui fuarts, alì de piçule rive sù fûr de puarte Cividât, nus vevin za passât ducj e no ur vin plui viodûts ma subite dopo o jerin nô cun un biel trenin. Pe strade cuant o vin cjatât Silvie Furlan nus à cjapât une grande emozion, tant che nus à vignût spontani di saludâle, viodintle cori cuintri de sô malatie e cun dut a chel rivant a fâ il percors, compagnade da un altri coridôr, in 5H. Un biel esempli di cemût l’amôr pe vite e pe libertât a vegnin prime di dut. Dilunc lis stradis a jerin cetancj puescj indulà fermâsi a bevi aghe o te cjalt o ancje cjapâ sù spics di limon o naranç, o vin ancje cjatât tante int che nus sburtave berlant “dai, dai!”, “bravi, bravi !”. Cuant che o sin rivâts in place Grande a Palme e jerin lis 10H52′, rivant a finîle cuntune medie orarie di 20 km/h, ma par chest o vin di ringraciâ soredut zio Cuneo che, miôr di un locomotôr, al à tirât dute la corse. Graciis barbe !
Po dopo, cjatantsi ducj intune in place Grande, o vin podût gjoldi dal soreli sentâts a bevi e a contâsi alc.
Mandi a ducj !
Look at… the movie: 11^ Mezza Maratona della Città di Palmanova (UD) 2013
😎
…bikers, runners, skaters
Domenica 18 Novembre 2012 @ Palmanova si è corsa la mezza maratona. All’evento hanno partecipato bikers, runners e skaters. Molti i partecipanti provenienti dalla vicina Slovenia e dall’Austria. Questa edizione della corsa ha raggiunto i 3100 iscritti superando così di gran lunga il numero dell’anno scorso, mentre a portare a termine la gara sono stati ben 2837 atleti.
Il tempo era nuvoloso e al mattino presto la temperatura era sottozero. Quando, verso le 8.30, sono sceso dalla macchina ho sentito la morsa del freddo avvolgermi le gambe proprio sopra le caviglie. Per fortuna però non ha piovuto anche se poco dopo la partenza ha cominciato a gocciolare rendendo difficile la corsa agli skaters. Comunque in tre ci siamo organizzati con un bel trenino che ci ha permesso di arrivare al traguardo con un tempo abbastanza buono alla media di 18 km/h. Qualche minuto dopo è arrivato il primo maratoneta, Kemboi Edwin, che ha chiuso il percorso in 01:06:04 mentre tra le donne, Tesolin Francesca del CUS Udine, ha realizzato un bel 01:21:14 mettendo dietro le forti atlete slovene. Anche questa decima edizione si è conclusa nello stupendo scenario di piazza Grande dove erano allestiti i gazebo dei gruppi podistici, dei venditori e il centro logistico x gli atleti.
Sul podio della 1/2 maratona maschile sono saliti tre atleti appartenenti all’Austria, alla Slovenia e all’Italia quasi a premiare la vocazione multilinguistica del Friuli.
A tutti un mandi di cûr!
Look at… the movie: 10^ Mezza Maratona Città di Palmanova (UD) – 2012
😎


text:
«Say it loud: I’m black and I’m proud» al cjantave James Brown. Par sart chê voie di jessi se stes cun braùre e cun cussience – che par esempli par furlan agns indaûr e veve cjapât sù ancje la forme dal sproc antirazist «Nô o sin blancs ma la nestre lenghe e je nere» – no ven palesade dome cu la espression «Deo so sardu e mi inde bantu», ma ancje, almancul dal mês di Novembar dal 2021, cu la formule “Spaciada est sa bregungia” («La vergogne je finide»). Cheste e je la denominazion di un grup informâl di gjenitôrs che a son une vore atîfs a Casteddu (Cagliari) e dulintor, che si son dâts dongje cul intindiment di fâi cuintri ai prejudizis cuintri de lenghe sarde, in particolâr tal cjamp de istruzion, e par fâ alc di positîf e di concret a pro dal ricognossiment e de metude in vore dai dirits linguistics, propit tacant dal mont de scuele.
◆ Ai 5 di Setembar stâts il lôr ativisim al è rivât a jonzi un risultât impuartanton: l’inviâsi de prime sezion di asîl nît là che lis ativitâts educativis a vegnin fatis par sart, daûr dal metodi de imersion linguistiche. Cun di fat, cul tacâ dal gnûf an scolastic, tal asîl “Bambini in allegria” – une struture educative laiche metude adun intal istitût privât religjôs Sacro Cuore, inte capitâl de Sardegne – e cjate spazi cheste iniziative inovative e sperimentâl. Il progjet al prove a dâ une rispueste di sostance ae dibisugne sintude di diviers di lôr di podê tirâ sù i fruts intun contest plurilengâl là che ancje la lenghe sarde e vedi dut il spazi che i covente. Cun di plui, al pues deventâ un model di tornâ a meti in vore ancje inaltrò, dongje di une altre esperience similâr, chê da La Costura, la scuele pe infanzie par catalan metude adun a L’Alguer (Alghero) tal 2004 cu la poie dal Comun e de Generalitat de Catalogne (duncje cuntun jutori public e istituzionâl che almancul pal moment no si lu viôt tal câs di Casteddu).
◆ Il percors di preparazion al è tacât ae fin dal 2021 cui prins promotôrs de iniziative che a vevin clamât dongje altris gjenitôrs interessâts e in chel istès a vevin metût jù lis fondis de colaborazion cu lis educadoris dal asîl “Bambini in allegria”. L’invît a cjapâ part a un progjet pensât «cun chê difindi la lenghe sarde e di garantî aes frutis e fruts la pussibilitât di cognossi e doprâ la lenghe de lôr tiere» al à vût l’acet di diviersis fameis de zone e l’interès e il preseament di individuis e grups in dute la Sardegne, intant che inte Vierte passade al è tacât il percors di formazion des educadoris, che a cognossin il sart e che lu fevelin ma no vevin mai fat nuie di professionâl inte lenghe. Par sburtâ cheste azion cul sart lenghe veicolâr e cun dôs buinoris par setemane là che lis ativitâts a vignaran fatis par inglês, e je stade inviade une racuelte di donazions che ae fin dal mês di Avost e à puartât dongje passe 3.500 euros. Chei bêçs a saran bogns par garantî une indenitât specifiche pal personâl, par tirâ dongje materiâi didatics, par incressi la formazion des personis implicadis e par viodi di slungjâ l’orari des ativitâts fin 6 di sere, intant che pe frecuence lis fameis a pain la stesse cuote che a paiaressin in cualsisedi scuelute convenzionade cun ufierte educative dome par talian.
◆ La ativitât de sezion dal nît di “Spaciada est sa bregungia”, che pe sô gjestion aministrative si zove ancje di une altre associazion, la Movidì di Aristanis (Oristano), e je partide cun entusiasim e cun vincj di lôr – frutins e frutinis dai 10 ai 24 mês di etât – che a àn tacât, adun cu lis educadoris e cu lis lôr fameis, un percors positîf di educazion e di cressite, e salacor ancje di liberazion dai prejudizis e de vergogne. Une vergogne che e je finide cu la prime dì dal an scolastic 2022/2023. ❚
Sardegne, la vergogne e je finide e la scuele e je tacadeMarco Stolfo
«Say it loud: I’m black and I’m proud» al cjantave James Brown. Par sart chê voie di jessi se stes cun braùre e cun cussience – che par esempli par furlan agns indaûr e veve cjapât sù ancje la forme dal sproc antirazist «Nô o sin blancs ma la nestre lenghe e je nere» – no ven palesade dome cu la espression «Deo so sardu e mi inde bantu», ma ancje, almancul dal mês di Novembar dal 2021, cu la formule “Spaciada est sa bregungia” («La vergogne je finide»). Cheste e je la denominazion di un grup informâl di gjenitôrs che a son une vore atîfs a Casteddu (Cagliari) e dulintor, che si son dâts dongje cul intindiment di fâi cuintri ai prejudizis cuintri de lenghe sarde, in particolâr tal cjamp de istruzion, e par fâ alc di positîf e di concret a pro dal ricognossiment e de metude in vore dai dirits linguistics, propit tacant dal mont de scuele.


text:
Cuant che o jeri piçule o crodevi che il sport uficiâl de nestre regjon e fos la briscule: ducj chei che o cognossevi a savevin a ments no nome lis regulis, ma ancje ducj i trucs par vinci, come i mots par fasi capî cun chei altris ce cjartis che tu vevis in man. E no nome chel: chei che a zuiavin a vevin ancje une memorie mai viodude. Magari no si ricuardavin ce che a vevin mangjât a cene il dì prime, ma a savevin esatementri ce cjartis che a jerin jessudis, cui che lis veve cjapadis e se al veve doprât la drete o la çampe par cjoliles sù (che no gambiave nuie, ma si lu ricuardavin distès). Clâr che se dutis dôs lis scuadris a cognossin i trucs par vinci, chei trucs no coventin a nuje, ma no impuarte: dute che professionalitât a mi veve fat crodi che la briscule a fos l’unic sport veramentri furlan.
Dopo, doi o trê amiis mi àn puartât al Friuli a viodi une partide dal Udin, e al è stât in chê volte che o ai capît dut. Forsit il balon, cun ducj chei scandui e chel zîr di bêcs, nol è propite rapresentatîf de nestre tiere, ma di sigûr l’Udin al è une scuadre furlane fin dentri tal cûr. Tant par scomencâ, e lavore tant e no cjape mai nuie. E par television, nissun si ricuarde di jê se no je a zuiâ cuntune scuadre plui famose.
In sumis: tant sacrifici e mai nuie di celebrâ che no vedi dentri amancul un fregul di amâr. Gjavant i timps di Zico, provait a domandâ a un tifôs cuale che e je stade la partide plui biele che al vedi viodût: la rispueste e sarà “Udinese-Ajax”: une partide bielissime, che o vin ancje vint, sigûr, ma in chê sere l’Ajax nus à mandât fûr da la Coppa Uefa e mieç stadi al è lât vie vaint: lavôr di gjambis, biel zûc, tante passion, e nuie in sachete.
Eh, sì: l’Udin al podeve sedi nome di Udin, e no nome pal nom che al à: cun chel caratar e chel destin, al podeve clamâsi ancje “Triest” (va ben, cumò o stoi esagjerant…), che nissun si sarès confundût. Saveviso, voaltris che l’Udin al à ancje vinçût un campionât? Al jere il 1896, la scuadre e jere a pene nassude e naturalmentri chel campionât nol jere ancjemò uficiâl. Dut normâl, par une scuadre furlane: rivâ a vinci nome un campionât e no finî nancje tai almanacs. La glorie no je robe che e fâs par noaltris.
Ma il biel dai furlans al è che a van simpri indevant a sperâ distès. Al sacrifici o sin usâts e nuie nus pues butânus jù. Cumò che al va di mode clamâ ta la rapresentative taliane i alenadôrs che a àn vinçût un mondiâl, par esempli, o podìn simpri pensâ che se a Lippi no i va ben une altre volte, al torni sù Bearzot.
Sudâ e sta cidins: il sport dai furlansBete di Spere
Cuant che o jeri piçule o crodevi che il sport uficiâl de nestre regjon e fos la briscule: ducj chei che o cognossevi a savevin a ments no nome lis regulis, ma ancje ducj i trucs par vinci, come i mots par fasi capî cun chei altris ce cjartis che tu vevis in man. E no nome chel: chei che a zuiavin a vevin ancje une memorie mai viodude. Magari no si ricuardavin ce che a vevin mangjât a cene il dì prime, ma a savevin esatementri ce cjartis che a jerin jessudis, cui che lis veve cjapadis e se al veve doprât la drete o la çampe par cjoliles sù (che no gambiave nuie, ma si lu ricuardavin distès). Clâr che se dutis dôs lis scuadris a cognossin i trucs par vinci, chei trucs no coventin a nuje, ma no impuarte: dute che professionalitât a mi veve fat crodi che la briscule a fos l’unic sport veramentri furlan.


text:
#08 – Lis pôris di Gjovanin
Gjovanin al veve pôre di ducj e di dut.
A dutrine si spaventave cuant che al sintive che il catechist ur diseve: – Viodêt di cjaminâ drets dilunc la vuestre vite che se no us spietin lis flamis dal Infier!
A Gjovanin lis flamis dal Infier i fasevin ricuardâ San Laurinç martar, muart brusât intune gridele, sô none e jere une vore devote di chel santut.
O pûr come in chê volte che intant che al durmive, chel mataran e fûr cul cit di so barbe Bortul, i veve metût un surisin muart tal jet .
Si ricuardave di chê joibe grasse che al jentrà vaint in cusine intant che sô mari e frizeve i crostui.
– Ce âstu gno ninin?
– E je une strie tal curtîl che mi cor daûr .
– Va, va, e je tô santule mascarade, clamile, dîsi che jentri.
Il ricuart dal catechist, di so barbe Bortul, di sô santule e di tancj altris acjadiments vivûts dilunc de sô infanzie a forin lassant profondis olmis tal so caratar, cussì pôc a pôc, si le formant in Gjovanin une personalitât temerose e spaventade, a tal pont che, za in etât adulte, cuant che al cjaminave par strade, no i plaseve che cualchidun al les daûr di lui, lu tignive iniment cu la code dal voli intardant il pas, lassantlu passâ devant, cussì al podeve controlâlu.
Gjovanin, finide la sô zornade di lavôr te açalarie, si deve une lavade di mans ae svelte e cence pierdi altri timp al inforcjave la vecje biciclete par tornâ a cjase. Fadiant cun lis rivis sù e frenant tes rivis in jù, al passave par borcs e borgadis, paîs e paisuts e ogni sante dì Gjovanin al passave disint un recuie devant dai varis cimitieris, che cuasi in ducj, devant des jentradis cence parêts dulintor, si viodevin une rie di ciprès che cidins cidins a vuardeavin chel cidinôr.
E cuant che i siei amîs i domandavin: – Ma no âstu pôre di pasâ a straoris par chei lûcs li?
Gjovanin ur rispuindeve con bocje di ridi: – I muarts no mi fasin pôre, o ai pôre dai vîfs!
di ***
#1***


text:
Ufizi Resonarie e Personâl
Ufizi Unic pal Servizi Economic Finanziari:
Referents:
- Barbara DI BERNARDO email: barbara.dibernardo@comune.moggioudinese.ud.it;
- Marina IPPOLITO email: marina.ippolito@comune.moggioudinese.ud.it;
Place dai Ufizis 1, telefon 0433/51177 Fax 0433/51371
email: ragioneria@com-moggio-udinese.regione.fvg.it
Orari di vierzidure al public:
Il Servizi Economic Finanziari al gjestìs la contabilitât dal Comun, nol è un servizi destinât al public. Il Servizi al prepare i belançs di prevision dal Comun di Mueç e al proviôt ae regjistrazion di ducj i ats interessants pe lôr gjestion; al fâs i paiaments ai creditôrs; al verifiche la regolaritât dai incàs; al aministre la contabilitât fiscâl dal ent. I risultâts de ativitât finanziarie, economiche e patrimoniâl dal an in riferiment a vegnin metûts tal rindicont di gjestion.
Il Belanç dal Comun al è public.


text:
Ai 9 Mai dal 1418. Une date di memoreâ.
Sot di une ploie di frecis il leon si rint ae acuile
“Ostarie dal Agnul” di Vençon, Vierte dal 1422. Corât di Gonzaghe al salte sù de bancje. Al è jentrât nuie mancul che Nicolùs di Prate, chel che fin a doi agns indaûr, cuant che Vignesie e veve concuistade la Patrie, al jere il gjenerâl dal esercit furlan dal patriarcje. “Bundì, sâr Nicolùs – lu salude il zovin Corât – ce sorprese!” Chel, pront, al met un dêt denant dai lavris par fâlu stâ cidin e si sente denant di lui. “O soi in segret – al dîs a planc – se mi bechin i venezians… mi scuartin in place.” E il Gonzaghe: “Di me o podês fidâsi. Mi vevis fat presonîr ma mi vês tratât ben, di nobil a nobil. La mê famee e à paiât il riscat, Vô mi vês liberât e si sin dade la man, di om a om. Ostîr, doi tais di chel refosc. Gno pari mi à mandât a Glemone par cjoli une cjame di fier de Gjermanie .E Vô? Us crodevi in Ongjarie.”
◆ “O soi sì in Ongjarie cul patriarcje Luduì e cul imperadôr par meti sù un esercit e par gjavâ la Patrie des grifis dai venezians. Ma nol sarà facil! – al conferme Nicolùs – e tu, ti visistu di cuant che ti ai cjapât?” “Se mi visi? Mai e mai altri mi dismentearai di chel lunis, ai 9 di Mai dal 1418. Gno pari al veve chê di metisi cui venezians, che par lui a jerin l’avignî, e mi veve ordenât di lâ a combati cun lôr. Jo, imberdeât cu lis armis, no volevi. Mi à convint disint che e sarès stade une robe semplice. Denant dal esercit fuart di Vignesie, i ‘villici forlani’ si saressin metûts in zenoglon.”
◆ “E invezit a son colâts te vuate dai furlans! – al interomp Nicolùs – il patriarcje al veve vude une spiade che il gjenerâl venezian Arcelli us veve ordenât di lâ daurman a Flumignan, là che al jere lui. Cussì si sin metûts in vuaite par spietâus.”
◆ E Corât: “O jerin in sîscent tal cjamp plantât tra lis vilis di Bant e di Morsan. Al ploveve che Diu le mandave di trê dîs ma o vin scugnût ubidî e partî par passâ il vât dal Tiliment. La cjaradorie e jere pantanose, e a drete a jerin cjamp arâts e imbombîts di aghe. Si scugnive fâ une file lungje su la strade. Jo o jeri denant cul gjenerâl e cul puartebandiere. A disevin che nissun furlan al varès vude la olse di atacâ un repart di cjavalarie pesante. Nancje dit, l’alfîr si sdrume jù cuntune frece impirade tal cuel. Une ploie di frecis nus rive intor a ondadis dal bosc di là dal cjamp arât. I cavalîrs a àn la armadure, ma i cjavai colpîts a son insurîts, a ripin, si infondin tal pantan. A ogni onde di frecis, un grum di venezians a son colpîts e a tombolin tal pacjuc. La confusion e je grande e ducj a corin par cirî protezion, ma dulà?”
◆ “Il prin furlan a partî al atac – al va dilunc Nicolùs – al è il zovin Uldarì di Voleson cun cinc fanatics come lui. A montin a cjaval e si butin su la code de formazion: i cjars cu lis provisions che a son plui lents. A massacrin i condutôrs dai cjars e dopo si butin su la retrovuardie. So pari, il cont Ulvin di Voleson, al sacrabolte. Uldarì nol veve di movisi prime dal segnâl e cumò i tocje lâ in so jutori. Ulvin al à la cernite: 100 contadins armâts dome di forcjis e di manariis, ma al scuen lâ. Al berle ‘Muart ai invasôrs!” e al va al atac de retrovuardie veneziane.”
◆ “Ce sbigule! – al continue il Gonzaghe – Subite il comandant venezian al ordene ai cavalîrs di metisi in formazion par cjariâ la puare fantarie furlane. Ma sot de ploie di frecis e cui cjavai ombrîts che sbrissin tal slichignot, nol è facil metisi in formazion.” “Intant – al va dilunc Nicolùs – il cont Jacum di Voleson, fradi di Ulvin, al ven fûr dal bosc di chê altre bande cui siei trente balestrîrs sielts e infalibii. Ducj a sintin la sô vosate potente ‘Pal Patriarcje e pe Patrie!’. I balestrîrs a vegnin indenant tal viert e a rivin sot tîr. I veretons des balestris a sflocjin inesorabii. A chê distance a foropin ancje lis coracis e a ogni colp un venezian al cole. Aromai a ‘nd è une vore par tiere, e i dusinte arcîrs di Francesc di Prodolon, simpri traint frecis, a vegnin fûr dal bosc e si butin ancje lôr te bataie. No àn coracis, ma snait e braùre di difindi la Patrie.”
◆ “Al è stât in chel che i venezians a àn voltâts i cjavai par cjariâ par prime i balestrîrs che ju copavin un par un – al zonte Corât – e cun tresinte cavalîrs cuintri trente, ju varessin sterminâts. Ma a pene che i cjavai venezians a jentrin tal arât plomp, a tachin a infondâsi, a son frenâts e la formazion si srarìs.”
◆ A Nicolùs di Prate i somee di rivivi chel moment epic: “Impantanâts e cence corse, a son une prede facile pai balestrîrs e par Francesc di Prodolon che, denant dai siei oms, al mene la spade tant che un diaul. La fantarie furlane dai Volesons si discjadene sui venezians colâts di cjaval. E jù, cu la forcje e cu la manarie.” “Il Gonzaghe al interomp: “Robis di fâse tai bregons. O stevi dongje dal comandant venezian che al mudave i ordins un daûr di chel altri. Viodût il maçalizi dai siei tal cjamp arât, al ordene a chel centenâr ancjemò valit di ritirâsi e di scjampâ a man çampe tal prât di rive sù. Al crôt di vêle mocade e di vê salvade la piel. Ancje jo o crodevi di fâje fin che no ai viodût, insom de cleve, saltâ fûr il vuestri standart turchin cu la acuile de Patrie e chel di Fidrì di Purcie.”
◆ “Di lâ sù mi soi gjoldude la bataie – al va dilunc Nicolùs – e cumò, cun Fidrì e cui nestris 300 cjavai, il miôr de cjavalarie patriarchine, o jeri pront par sierâ la partide. O partìn berlant “Pe Patrie e pal Patriarcje!” cu lis lancis in rieste cuintri dai venezians paralizâts. Chei che no vegnin impirâts, ju finìs la fantarie furlane cence pietât, stiçade di chel diaul dal Prodolon, ferît za trê voltis. Aromai ogni venezian al à intor cinc o sîs furlans. Un maçalizi, un lât di sanc. Ce vitorie! Ce lezion par Vignesie: tresinte e sessante venezians copâts, e dome cuatri furlans. Magari cussì no, ancje il zovin Uldarì di Voleson, copât par erôr di une frece furlane tal davoi de lote.”
◆ E Corât “Us ringracii ancjemò di vêmi sparagnade la vite, sâr Nicolùs.” “Frutat, ti vevi vualmât dai colôrs che tu jeris un Gonzaghe. Miôr tirâ un bon riscat che fâ fûr un cacit. Sâstu po, che rivivi chê bataie mi à scjaldât il cûr e no ai nancje cerçât il tai di refosc che tu âs ordenât?” “Ae nestre amistât – al alce la tace Corât e, sot vôs, al zonte – e ai furlans che a amin la lôr Patrie.” E Nicolùs: “Dopo di chê vitorie si sin dividûts e Vignesie nus à glotûts. Sì, o alci la tace ai furlans, che a àn di capî che dome se a restaran unîts a varan ancjemò une Patrie!” ❚


text:
Mieç di produzion
Secont la teorie marxiste , i mieç di produzion a son la congiunzion dai mieç materiâi di vore (machinis , imprescj , le tiare e lis materîs primis che , a scomença da lis materîs primis crein , cul lavôr manuâl dal lavoratôr , un prodot finît a valôr zontât.
Il significât di mieç di produzion varie a seconde dal ogjet a cui si fâs riferiment: in une societât agricole i mieç di produzion saran lis machinis par lavorâ , la tiare , i imprescj. In une societât industriâl invezit lis fabrichis e lis minieris.


text:
Se pensant a un regjist di film horror us ven tal cjâf Dario Argento, ben, par vuê dismenteaitlu. Lorenzo nol à nuie di mostruôs intor. Al à doi biei voi, grancj, che ti ipnotizin cuant che al fevele. Cualchi anel tai dêts, ben radât, disponibil. La uniche robe che e pues metiti un pôc in sudizion al è il studi de scuele dulà che al lavore. Scûr, plen di robis, une sorte di tane.
Lorenzo Bianchini al è il regjist di film horror plui brâf dal Friûl. Ma te vite, par tirâ indevant, al fâs l’assistent tecnic al Malignani di Udin. Lu vin incuintrât propit li, tai soteranis li che al à la sô stanzie, cul so non scrit parsore la puarte, un pôc scancelât. Cui sa se i tancj fruts che a passin pal coredôr a san che Lorenzo al è un pôc come Dr Jekyll and mister Hyde: di dì ju jude tal laboratori, dopo al cjape in man la telecjamare e al devente un regjist. Cuarante agns, nassût e cressût a Udin, Lorenzo al à tal so curriculum vot lavôrs, tra curts, medis e luncmetraçs.
Ce mut ise tacade cheste passion?
Cuant che o jeri piçul o lavi tal paîs di mê mari, a Montdiprât, parsore Nimis, e li i vecjos mi contavin leiendis popolârs plenis di misteri. Cussì a è nassude la mê “vocazion” pal horror, pal zâl e pal thriller.
Cuant âstu zirât il prin film e ti ispiristu a un regjist in particolâr?
Cuant che o ai comprade la prime telecjamare, tal 1996. No ai un artist che mi plasi disore di ducj: o ai cjalât tantis voltis “L’esorcista” di Friedkin, “Shining” di Kubrick e mi plâs une vore “La casa dalle finestre che ridono” di Avati.
Ce mût nassino lis tos storiis?
A scomencin di une imagjine. Un particolâr che o viôt e che mi fâs scatâ alc tal cjâf. Di chel moment alì mi partìs un percors: dut il dì o pensi e o torni a pensâ a la pussibile senegjature. Di solit o scrîf la storie di sere, anzit di gnot. Dispès no rivi a sierâ voli, o studi la lûs ma mi ziri e mi volti fintremai che o torni a jevâ e a scrivi.
Tu ti sês simpri autoprodot. Ven a stâi, nissun ti à judât economichementri a realizâ lis oparis. Cemût âstu fat?
Nol è facil, bisugne vê tante passion. I atôrs protagoniscj dai miei films a lavorin scuasit simpri a gratis; o cîr di sparagnâ su lis senegjaturis, mi fâs prestâ o o cjol a nauli i costums. Tes primis oparis, o creavi jo parfin lis musichis. E ancje cuant che lis robis a son ladis ben, come tal câs di “Lidrîs cuadrade di trê” che al à vendût une vore di dvd, no si cjate une cjase di produzion che ti dedi un sburt. In chest mont, purtrop, tu âs di vê cognossincis par fâ strade. Jo no lis ai!
Intun film horror a contin tant i efiets speciâi: disvelinus cualchidun.
Alore, jo o ai miôr di fâ intuî pluitost che di fâ viodi. Dut câs, par fâ cualchi esempli, pal sanc si pues doprâ il sirop di marene o il ketchup. Daspò, cuant che o ai scugnût fenzi un tai tes mans di une persone, o ai mandât un gno colaboradôr in becjarie a comprâ doi talpins di purcit…si sin rangjâts cussì!
In tancj dai tiei films, massime che che a àn vût plui sucès, tu âs doprât la marilenghe. Parcè? Ise une lenghe horror?
Ducj a tindin a associâ il furlan a une realtât rurâl, invezit no je cussì. Tes mês oparis al è stât cetant util parcè che al rindeve al miôr la atmosfere che o vevi voie di creâ. In “Lidrîs cuadrade di trê” o ai fat recitâ ducj in furlan parcè che al jere normâl sintîju fevelâ cussì. Al Malignani o sint tancj zovins fevelâ in marilenghe. E daspò chest mi a permetût di partecipâ ae “Mostre dal cine furlan”, inmaneade dal Cec.
Progjets pal futûr?
Tancj. O ai une vore di storiis butadis jù. Propit in chescj dîs o varès voie di scomençâ a zirânt une.
Valentina Pagani
___________________________________
LIS SÔS OPARIS
Dut al è tacât tal 1997. Cu la sô prime telecjamare al à zirât “Paura dentro”, un curtmetraç. La protagoniste, te part di une pitore, e je stade sô cusine. L’an dopo, tal ‘98, un altri curt: “Smoke allucination”. I atôrs a son trê amîs di Lorenzo. Simpri ta chel an, al zire “I dincj de lune”, prin medimetraç, dut par furlan; al dopre simpri so cusine pe part de protagoniste. Si fevele di une ricercjadore di leiendis popolârs che e va ator pai paîs a fâsi contâ de int chestis storiis. Il so obietîf al è chel di scrivilis dutis, cussì no van pierdudis. Ma no si sarès mai spietade di incuintrâ, te locande li che e durmive, propit un “om lôf” che, tes gnots di lune plene, al cumbine robis di ducj i colôrs. Cun “I dincj de lune” al partecipe pe prime volte ae “Mostre dal cine furlan” dal Cec.
Al partecipe e al vinç la mostre, invezit, tal 2000 cun chê che e je ancjemò la sô opare plui impuartante “Lidrîs cuadrade di trê”. Ambientade tai soteranis dal Malignani, e conte la storie di trê students che a àn di sostituî il lôr compit di matematiche, che ur è lât mâl, parcè che se no a riscjin la boçadure. Une volte jentrâts te scuele, la situazion a degjenere. Il film al ven butât fûr su dvd e al vent plui di doi mil copiis, in Italie e tal forest e il Corriere della Sera i dediche une pagjine interie. Al è dut par furlan, ma sottitulât par talian e par inglês.
Tal 2004 e je la ore di “Custodes bestiae”. Judât di un piçul contribût de Provincie di Udin, al fâs recitâ i stes atôrs che i àn puartât fortune in “Lidrîs cuadrade di trê”, che a fevelin sedi par furlan che par talian. La opare e à vint il “Toro film festival” di Turin. Tal 2006, al zire “Film sporco” e cumò al sta par finî la realizazion di “Occhi”, di produzion portughese, ambientât te vile Steffaneo Roncato di Crauì.
Valentina Pagani
SPECIÂL. Il mestri dal orôr furlan............
Se pensant a un regjist di film horror us ven tal cjâf Dario Argento, ben, par vuê dismenteaitlu. Lorenzo nol à nuie di mostruôs intor. Al à doi biei voi, grancj, che ti ipnotizin cuant che al fevele. Cualchi anel tai dêts, ben radât, disponibil. La uniche robe che e pues metiti un pôc in sudizion al è il studi de scuele dulà che al lavore. Scûr, plen di robis, une sorte di tane.


text:
Le idee di cognossi e catalogà i “furlanisims” e je vignude fûr di un grop di amîs… devant di un taj di blanc, of course
.
Lis primis setemanis si ere scjadenade une autentiche cjace de bande dal prin grop di contributôrs - e no ducj ‘o fevelin furlàn - che, biel ch’o cjacaravin cun cualchidun, ‘o fasevin di moto sberlant “Velu! Un altri!” e a cjase, come a vore, ‘o spizzavin lis orelis a ogni segnâl di strambolot, svels a cjapâ su le pene e segnasi le ultime scuviarte.
Sul prin no si impensavin di tirà fûr cussì tancj mûs di dì “locâls” tal nestri fevelà di ogni dì. E ‘o vevin le sensazion che tantis des espressions plui “dretis” no vessin une traduziòn che ’e vedi cussì efièt par taliàn; e di chist ‘o vin vude le conferme di chei amîs che, slontanansi dal grin de Patrie
‘zaromai cressûs, par motîfs di lavôr, studi, famèe, si son cjatâs une volte o che atre a frontà des cjaladis interogativis par vè declarât, par esempli, che “oggi la nebbia è proprio pengia”.
In particolâr, nol è student universitari che, jessint a stà te stesse stansie o tal stes apartament cun colegas che ’e vegnin di là dal Livenze, nol vedi stizzat le perplessitât o, secòntri i câs, al vedi propite fat sbregà di ridi chei che ‘e jerin dongje, e fasìnt cognossi di dulà che ’al jere, metint tal discôrs un spontàni “furlanisim”.
I plui ‘zòvins e doprin tantis des peraulis o des espressions che ‘o cjatais chi sot specialmentri in t’un contest informâl, drenti di un gergo gjienerazionâl plui articolât; però, cualchidun dai esemplârs
plui di ridi al è stât cjapât su in lûcs publics o istituziòns culturâls; ‘e son ben rapresentâs ancje i media (par prime Rai Regjon).
Si sin ancje domandâs, a un cert pont:”Ma parcé doprino chistis peraulis?” Tancj dai “furlanisims” e rapresentin des cridadis - e chi ‘o sintin le vôs des nonis o des maris che, cunvintis di dagj une educaziòn miôr ai fîs, si sfuarcin di fevelagj par taliàn -; e stant che une cridade ‘e a di vê fuarce par fa efièt, al covente ch‘e vedi il plui alt grât di espressivitât pusibile. Che sclipignade di furlàn ‘e dâ sun e colôr al discôrs; e spes in t’une sole peraule ‘e son tancj di chei significâs e sfumaduris che no esist une traduzione precise. Par chel certis peraulis, che an particolarmentri efièt, al è fàcil che ‘e jentrin tai mûs di dì dai no-furlans che si son trasferîs in Friûl.
L’elenco nol è di sigûr complet. Naturalmentri, che sdrume di peraulis che nus vignivin tal cjâf une daûr che altre tai prins timps si è cuietade, ancje se qualchi “perle” ‘e salte fûr ancjemò. Cumò si fas plui fature a cognossi l’ogjèt de ricercje, tant al ‘e vêr che certis espressions ‘e podaressin passà par talianis, se nol fos pe reazion dal “forest”, ch’al met in evidence il sostrât furlàn.
Le decision di fà un sît cul glossari ‘e nas dal desideri di continuâ a fà cressi las segnalazions, e ancje di ciapà su las oservazions di chei ch‘a pensin che chel o chel altri mût di dî nol sedi propite dome furlàn (al è clâr che tantis espressions si samein, no dome cun peraulis dopradis tal Venit o a Triest; ma ancje cun peraulis di regjions unevóre lontanis, come che ‘o vin podût acertà su “cavîs” umanis).
Se ‘o sintîs cualchi “furlanisim” gnûf, us invidin a segnalalu, descrivint ancje il contest lenghistic, là che ‘o vês fate le scuviarte; giontait ancje une pizzule frase a mò di esempli. L’indirìz di pueste al è :: noninost@hotmail.com
.
'O segnalin infin i nons di chei che si son divertûs a colaborâ te ricercje: Adriano, Agnese, Andrea, Brigida, Clarissa, Elena, Fausto, Giovanni, Isabella, Lavinia, Maurizio, Paolo, Pino, Roberto, Stefania, Stefano.


text:
Home
Zornade de Memorie “par no dismenteâ”
Se chest al è un om
“ Se questo è un uomo” di Primo Levi
Voaltris che o vivês sigûrs,
tes vuestris cjasis cliputis,
voaltris che o cjatais tornant sotsere
la bocjade cjalde e musis amiis:
considerait se chest al è un om
che al lavore tal paltan
che nol cognòs pâs
che al scombat par mieç pagnut
che al mûr par un sì o par un no.
Considerait se cheste e je une femine
cence cjavei e cence non
cence plui fuarce par ricuardâ
vueits i voi e frêt il grim
tant che un crot in Unvier.
Meditait che chest al è stât:
us comandi chestis peraulis.
Scolpîtlis tal vuestri cûr stant
in cjase lant par vie,
lant a poiâsi o jevant;
ripetêtlis ai vuestris fîs.
O us si disfi la cjase,
la malatie us fermi,
i vuestris fruts no us cjaledin plui.


text:
Themes List
Layout
Features
Subject
Twenty Seventeen
Twenty Seventeen al da vite al to sît cuntune intestazion video e imagjinis in evidence panoramichis. Cuntune atenzion particolâr ai sîts comerciâi, al presente sedi sezions multiplis te pagjine iniziâl che widgets, menù di navigazion e social, un logo e tant altri. Personalize le sô gridele asimetriche cuntun scheme di colôr personalizât e mostre il to contignût multimediâl cui post formats. Il nestri teme standard pal 2017 al funzione ben in tantis lenghis, par ducj i nivei di utence, su cualsisei dispositîf.
No themes found. Try a different search.


text:
La onde lungje dal festival e sune ancjemò in dì di vuê
Al è zaromai passât un pôc di timp de conclusion de cuarte edizion di Suns Europe, il festival european des arts intes lenghis di minorance, inmaneât di Informazione Friulana / Radio Onde Furlane cu la poie finanziarie di ARLeF (Agjenzie Regjonâl pe Lenghe Furlane), Regjon, Comun di Udin e Fondazione Friuli e cul patrocini dal Consei di Europe e de Rêt europeane pe promozion de diversitât linguistiche (NPLD), che si è davuelt in Friûl dai 29 di Novembar ai 2 di Dicembar dal 2018. Cundut achel, si rive a sintî ancjemò il rivoc di chê manifestazion.
Il dirit ae lenghe, il dirit ae diversitât
Suns Europe si à confermât ancjemò une volte tant che osservatori cualificât su la produzion artistiche contemporanie intes lenghis di minorance e une ocasion par promovi la impuartance de diversitât linguistiche e culturâl, che si à di ricognossile e rispietâle, e par riclamâ il dirit ae lenghe, che si à di metilu in vore e di garantîlu.
Intant che ator pe Europe a son daûr a cressi in maniere esponenziâl prejudizis, intolerance e ostilitâts di ogni fate, che no si fermin nancje devant dai fruts e che, passant di dimension tragjiche fintremai a chê dal mateç, a individuin tra i nemîs e i pericui ancje ogjets tant che lis bancjutis tai zardins e tes placis, il festival al torne a dâ fûr un messaç che al è urgjent e simpri bon: restìn umans e sintìnsi citadins dal mont.
E je une solecitazion che e je indreçade ae Europe, par che e sedi pardabon “unide inte diversitât”, e aes societâts europeanis, par che si liberin dal cult de nazion “une di armis, di lenghe, di altâr”, cemût che al scriveve Alessandro Manzoni, che tancj dams al à fat e al va dilunc a fâ in dut il continent e in Friûl e al Friûl.
Identitât e cussience pe internazionalizazion dal Friûl
Il Friûl che al à voie di disvilupâ relazions interessantis cul rest de Europe e dal mont nol à di vê pôre di jessi Friûl e anzit al pues fâlu dome se al è in stât di vê cussience di se e de sô identitât specifiche e plurâl. Chest al è un altri dai insegnaments che a rivin di Suns Europe. Vie pai agns i sogjets impegnâts tal inmaneâ il festival a àn metût adun une rêt europeane che e je ancjemò daûr a cressi, cjapant dentri associazions e altris entitâts che a son espression des minorancis e des nazionalitâts dal continent e lu àn fat mostrant la muse e mostrant la lenghe. Si che duncje il ricognossiment e la promozion des lenghis e des culturis “altris” di chenti no son dome alc di bon e di just – daûr de impuartance dal ricognossiment e de garanzie dai dirits linguistics e de promozion de diversitât culturâl e dal pluralisim -, ma ancje alc di util e di convenient.
Chest al vâl pe internazionalizazion, ma ancje pe coesion sociâl e pe promozion dal teritori. Intun Friûl là che si stente ancjemò a meti in vore in maniere sistematiche la legjislazion di tutele des minorancis e che pe promozion turistiche si va dilunc a promovi “brands” e “strategjiis” che no tegnin cont des specificitâts dal teritori, i esemplis che a rivin de Europe e salacor la esperience di Suns a son lezions di imparâ.
L’avignî al è di vivi tes lenghis minorizadis de europe
Intant de conversazion fate prime de proiezion dal so cine “Amama”, ai 2 di Dicembar a Udin, Asier Altuna al marcave une vore a clâr il leam tra la lenghe basche e il so cine e plui in gjenerâl la conession positive che e esist tra la politiche linguistiche pal basc – istruzion e television par euskara e ûs public garantît de lenghe – e la produzion audiovisive, che e je in espansion, e à lis sôs specificitâts autoriâls e di cualitât e cui siei prodots e va ator pal mont. Al è ce che al sucêt ancjemò di plui timp in Gales, là che cun chê di dâ rispueste ae dibisugne e al dirit di vê la television par galês si à inviât un sisteme industriâl sostignibil sul plan economic e sociâl, cuntune schirie di produtôrs indipendents che a fasin il lôr lavôr tal lôr teritori, a pro de lôr int e cun chel snait e cun chê cualitât che ju puartin a espuartâ i lôr prodots, dopleâts o sottitulâts, ator par dut il mont.
L’avignî al è di scrivi, di cjantâ, di filmâ e soredut di vivi ancje par furlan, par basc, par catalan, par galês, par cors, par galizian e cun dutis chês altris lenghis minorizadis de Europe. ❚
Marco Stolfo


text:
PRE JOSEF CJARGNEL AL È TORNÂT TE CJASE DAL PARI30 di Dicembar 2017
Pre Josef Cjargnel (Giuseppe Cargnello), plevan di Guart e musicolic, al è tornât te Cjase dal Pari.
IL FUNERÂL AL È MIERCUS AI 3 DI ZENÂR TE PLÊF DI GUART AES 14:30.
Pre 'Sef al jere nassût a Remanzâs, ai 14 di Otubar dal 1940. Ordenât predi dal 1965, al è stât capelan te Parochie dal Carmine a Udin e po, dal 1972, cun bons. Laurinç Dentesan, predi te Plêf di Guart, dulà che, dopo de partence di pre Laurinç (†11.09.2015) al reste plevan, a pâr che tes parochiis di Mion e Rigulât. La sô atenzion aes problematichis dal rispiet e dai dirits de identitât dal Popul Furlan, e partìs ae fin agns Sessante dal Nûfcent. O ricuardìn: partecipazion ae Mozion dal Clericât di Udin (1967); simpri a fin agns Sessante, cun pre Checo Placerean e po cul grup “Cjargnei cence dius”: azion pal ricognossiment dal Messâl Furlan e pal dirit di doprâ la marilenghe pardut, te Glesie e tal Stât; redazion, cun pre Antoni Beline e pre Laurinç Dentesan, trê dîs dopo dal taramot dal 1976, dal document “Dopo taramot. Ai furlans che a crodin”: “prime lis fabrichis e po lis cjasis e lis glesiis”; publicazion dal librut pe Liturgjie “Cjantis di Glesie dal Popul Furlan pes diocesis di Cuncuardie – Pordenon, Udin, Gurisse”, racuelte di cjants liturgjics par furlan, pe plui part cjapâts sù de vive vôs de int; publicazion, cu la riviste “Jucunda Laudatio” dal benedetin Padre Pellegrino Ernetti, di “Canti sacri aquileiesi della tradizione orale”: une largje racuelte “sul cjamp”, di cjants patriarcjins di tradizion orâl, racuelte, cheste ultime, riviodude, completade e ripublicade tal 2007, cul titul “Cjants patriarcjins di tradizion orâl”; publicazion dal libri “Saghe furlane” (ed. Glesie Furlane), racuelte di contis, flabis, mitologjiis furlanis.
Cun pre Antoni Beline al colaborà fin dal inizi al periodic autonomist di Glesie Furlane “Patrie dal Friûl”. Al è un dai promotôrs de leture seguitive de Bibie par furlan, organizade e sostignude de ARLeF, in colaborazion cu la Arcidiocesi e la Provincie di Udin.
Cun bons. Laurinç Dentesan al à metût sù, dongje de antighe Plêf di Guart, il “Museu da Plêf”, par esponi lis testemoneancis storichis de antighe istituzion plevanâl. Il lavôr di ricercje sul Cjant Patriarcjin al à motivât, a so non, il premi Epifanie di Tarcint pal 2016.
(foto: www.natisone.it)


text:
Rigulât
Rigulât al è un comun inte Cjargno, che al dì di vuê al fâs part de provincío di Udín e al à 640 abitants.
Gjeografie[cambie | modifiche il codiç]
Rigulât al è logât a 760 m (cjase comunâl) tal Cjanâl di Guart, te Cjargne, sot des monts Talm (1.748 m) e Pleros (2.314 m). Il comun in plui che il cjaulûc, al cjape dentri ancje sîs frazions, tre ae diestre dal Dean: Ludarie (Ludario), Magnanins (Magnanins), Valpicêt (Valpicìot) e trê a çampe dal Dean: Gjiviane (Gjiviano), che a gjolt di une ministrazion separade frazionâl dai ûs civics, Vuezis (Vuezos), Grac (Grac).
Storie[cambie | modifiche il codiç]
Il prin document scrît dulà ch'al è fât il non di Rigulât al è dal XIII secul, ma il sô svilup impuartant al fo tal 1400-1500, cuant che si scomençè a doprâ lis minieris di fiêr, ram e aur da la Navanze, tal vicin comun di For Davôtri, dopradis fin a la seconde vuere mondiâl. Da rest, la storie di Rigulât e và daûr di chê di dute la Cjargne: part dal Patriarcât di Aquilee, pò dal 1420 al passà sot de Republiche di Vignesie, che propite de Cjargne e cjapave gran part dal legnam che i coventave par fâ sù lis sôs nâs. Tal 1797, cul Tratât di Cjampfuarmit, Rigulât tal mût di dut il Friûl al fo cedût al Imperi Asburgic, par tornâ a la Italie tal 1866, daspò da la tiarce vuere di indipendence. Il paîs parò al subì ancjemò doi invasions: la prime, di bande dai austro-todescs tal 1917, par vie che l'esercit talian al si ere ritirât ae diestre de Plâf daspò da la rote di Cjaurêt. La seconde tal 1944, chiste volte di bande dai Cosâcs, clamâts in Friûl di Hitler che ur veve donât la Cjargne come teritori dulà stabilîsi. Cul mai dal 1945 finalmentri ancje a Rigulât e tornà la pâs, dut câs dai ains '60 al scomençâ un grant fenomen migratîf che al à fât lâ jù la popolazion dal paîs dai 2.443 abitants dal 1921 ai 585 di vuè.
Culture[cambie | modifiche il codiç]
Lenghe[cambie | modifiche il codiç]
In tal comun al ven fevelât il furlan, in te variant dal alt Cjanâl di Guart, forme antighe une vore particulâr doprade ancje a For Davôtri e caraterizade de terminazion des peraulis femininis (o miôr, di chês che a davegnin de prime declinazion latine) in -o (singolâr) e -os (plurâl), cence che chest efiet al si slargji ai articui e aes preposizions articoladis, par esempli si dîs: la cjaso de fruto - las cjasos des frutos. Altris trats carateristics a son lis vecjis formis dai articui masculins lu (singolâr) e ju (plurâl) e lis pronunciis particolârs des vocâls in posizion fuarte, cetant diferents dal furlan centrâl e plui someants al furlan di Pesariis o di Clausêt, par esempli ìo al puest di ê (asìot par asêt), ùo al puest di ô (pùoc par pôc), ou o ô par û (cour o côr par cûr), ei o ê par î.
Intal comun a son dopradis almancul trê formis diferentis di chest dialet: une, il riguladot in sens stret, de bande diestre dal Dean, tal cjaulûc e tes vilis dongje; une a Grac e Vuezis, che pai siei leams storics cun Tualis al pronuncie la o finâl in forme mancul marcjade, e il gjivianot, a Gjiviane, cul vocabolari plen di peraulis antighis e cun cualchi ditonc pronunciât in forme difarent (par esempli Pieri si dîs Pìari e no Pìori come tal riguladot). Chestis ultimis dôs formis a son in pericul di estinzion pal dispopolament di chês vilis.


text: 关键词:iStonsoft PDF Password Remover_iStonsoft PDF Password Remover(pdf加密解密软件) V2.1.31 怎么样,iStonsoft PDF Password Remover_iStonsoft PDF Password Remover(pdf加密解密软件) V2.1.31 在哪下载,iStonsoft PDF Password Remover_iStonsoft PDF Password Remover(pdf加密解密软件) V2.1.31 好用吗,iStonsoft PDF Password Remover_iStonsoft PDF Password Remover(pdf加密解密软件) V2.1.31 如何使用,iStonsoft PDF Password Remover_iStonsoft PDF Password Remover(pdf加密解密软件) V2.1.31 使用教程,iStonsoft PDF Password Remover_iStonsoft PDF Password Remover(pdf加密解密软件) V2.1.31 安装教程


text:
Lis buinis gnovis no mancjaressin: il virus al somee dânus une tregue, simpri che la int no sedi masse strunele; la Union Europeane e je daûr a cuvierzinus di cussì tancj bêçs che no ‘ndi vìn mai viodûts; parfin il president de Regjon Fedriga al à decidût di no reglâ plui a Rome i contribûts che Tondo e la Serracchiani (e ancje lui par un an) a àn mandât jù dibant a Rome strassone.
◆ In cheste situazion di grande incertece o varessin di jessi contents di vê risorsis che a puedin judâ la economie e la societât di chenti a tornâ a partî. Ma ce fa di lôr, se no si rive a cjalâ lontan, a vê une voglade lungje, a capî in ce direzion che o volìn movisi tal avigni? Ce troi larino a percori di cumò indevant? Chel stes troi di sudizion che al à puartât il Friûl a pierdi in dîs agns plui dal 10 par cent dal so redit economic? Il troi di sotanance che 600 agns dopo la colade de Patrie (juste ai 7 di Jugn dal 1420) nus mene a ripeti i stes erôrs di chê volte e a regalâ al Venit tocs simpri plui pençs de economie, des infrastruturis, des risorsis de nestre tiere intune sorte di gnove riconcuiste?
◆ La domande e nàs di bessole, cjalant aes ultimis nominis che a àn regalât al Venit la vuide di Autovie (aministradore dai provents de tierce corsie fate su dome cui bêçs dai furlans, plui di 2 miliarts di euros). President al è Maurizio Paniz di Belun: vice, Tiziano Bembo di Mestre. E cumò lis Autoviis a son pardabon venetis: di non e di fat. Ai furlans ur tocje fâ che che a àn za imparât a fâ ben par 377 agns sot Vignesie: paiâ e tasê. Graziis pe clarece, ma o varessin fat di mancul dal replay. Ancje parcè che chest al è un VAR par ledrôs, nol ripare i tuarts ma ju moltipliche.
◆ Se chest al sucêt, e je prin di dut colpe nestre. Par savê dulà che o vin voie di lâ o varessin di cjalâsi ben tal spieli e capî cui che o sin e ce che o sin deventâts … Lu capive ancjemò tal 1989, cuant che il Mûr di Berlin al jere daûr a colâ, Pre Toni Beline che al domandave ai sorestants furlans “clarece di impostazion e coragjo tes sieltis”, ma nol somee che intai ultims trente agns e sedi vignude fûr la fuarce di une idee che e rive di bessole a sburtâ la vite di une comunitât. Il benstâ economic che nus à passûts al à platât la pierdite di une cussience identitarie che ae fieste di Sant Ramacul dal 1976 pre Checo Placerean al podeve ancjemò stiçâ, disint che «La plee de ricostruzion o vin di dâle nô e dome nô, sbaliant nô e dome nô, induvinantle nô e dome nô, parcè che se no o assistìn al ultin at de colonizazion che e dure dal 1420″.
◆ Vuê nol è plui nissun Pre Checo a indreçanus, ma al coventares domandâsi clâr: ce plee volino dâ ae ricostruzion dopo dal Covid-19? La nestre Patrie, cussì, biele e pierdude, ise in stât in cualchi maniere di risurî? O vino di fâsi di gnûf puartâ vie dut di Vignesie o di cualchidun altri? Trops sono i furlans che si ricognossaressin in chel “nô” che al fasè trimâ cetantis cussiencis?
◆ In spiete di rispuindi a chestis domandis, une biele gnove e ven de istruzion. Un impuartant editôr talian al à sielt par une sô antologjie di scuele su la puisie di meti dongje intun percors speciâl trê grancj poetis: Leopardi, Montale e Pierluigi Cappello. Cuisà che ancje pal mont de scuele, par tant timp pe plui part antifurlan, no sedi vignude la ore di inacuarzisi “di vei na storia, un passat, na tradision!” come che al diseve Pasolini. Par ripiâ fuarce e atrezâsi pal avignì ducj i sants a judin, ma a coventin ancje i poetis… ❚


text:
A VENÇON TAL CUART ANIVERSARI DI PRE ANTONI BELINE18 di Avrîl 2011
Il prossim incuintri di Glesie Furlane al sarà a Vençon domenie prin di mai.
As 5.30 sore sere te Sale Patriarcje Bertrant lî de canoniche si cjacararà su doi libris di pre Antoni Beline: la professore Silvana Fachin Schiavi su Struture e/o culture – La culture fûr dal popul e je inlusion e pecjât; Dree Valcic al presentarà: Amôr di Patrie – Editoriâi 1979-1983 Prin volum. Moderatôr dal incuintri: Christian Romanini redatôr de La Patrie dal Friûl.
As 7.00, in Domo, la Messe tal cuart aniversari di pre Antoni.


text:
Cividât , (Sividât inte variante furlane dal lûc) che al à passe undis mil abitants, al nas da pît dai cuei dal Friûl di Soreli jevât, jenfri la plane furlane e la alte val dal Lusinç. Logade ad ôr des rivis dal flum Nadison, la citât e à disvilupât e e à mantignût intat un stîl nobil e rigorôs, adat a di une capitâl cu la grande impuartance strategjiche, segnade e insiorade dal passaç di popui forescj e de storie.
Fondât di Giulio Cesare cul non di Forum Iulii, che di chest al ven il non Friûl, intal 588 daspò di Crist, Cividât al devente la sede dal prin ducât langobart in Italie e po dopo, par cualchi secul, al è il lûc di residence dai Patriarcjis di Aquilee. Chest patrimoni storic e artistic al è stât ricognossût de UNESCO intal 2011, che e à sielt Cividât tant che principi dal percors langobart in Italie, intun itinerari di discuvierte di tesaurs maraveôs – ancje se no masse cognossûts – scomençant propit dal Puint dal Diaul, che al permet di traviersâ il flum Nadison e di rivâ intal centri storic de citât. La liende e conte che intal timp antîc, i Cividins si derin adun in assemblee par cjatâ la maniere di fâ sù un puint di piere stabil, che al unìs lis dôs rivis dal Nadison. Stant che no rivarin adore a di une soluzion, a clamarin il Diaul. Lui, al rivà cui voi ros, cu la code, cui cuars, e al ufrì il so jutori pe costruzion dal puint, ma cu la pretese di vê indaûr la anime dal prin Cividin che al varès traviersât il puint. La assemblee e fasè buine la propueste dal Diaul, che intune gnot al metè adun la costruzion. Ancje la mari dal Trist e intervignì e e puartà intal so grumâl une piere grande (parsore di cheste, ancjemò vuê, al è poiât il pilastri centrâl dal puint) e le metè intal mieç dal flum. La matine seguitive, il Diaul al domandà il so compens. Al vignì però tradît dai cividins che a faserin traviersâ il puint a un cjan (o a un gjat daûr di une altre version de liende). Il Diaul al cirì di sdrumâ la costruzion ma une Crôs, compagnade dal popul, lu fasè scjampâ.
Tal cûr dal centri storic o cjatìn Place dal Domo. Il voli al cole daurman su la imponente Basiliche di Sante Marie Assumude, costruide daûr dal stîl gotic venezian. Altris tesaurs ju cjatìn intai doi museus de citât: l’altâr fat costruî dal duche Ratchis e il batisteri dal patriarcje Callisto a son alì dal Museu Cristian dal Domo, invezit alì dal Museu Archeologjic Nazionâl che al è intal maestôs Palaç dai Proveditôrs Venits, a son i furniments des necropolis langobardis di Cividât. Daûr dal Domo, si respire aiar di rivocs langobarts antîcs, achì plui che di altris bandis. No masse lontan, daûr de glesie di San Zuan Batiste in Val, o sin te place di San Blâs là che, dongje de piçule Glesie di San Blâs cui siei afrescs internis e esternis, si slargjie il passaç pensil che, framieç dal biel vert su lis muris, al puarte al maraveôs Tempietto Longobardo/Templut Langobart, une tra lis plui straordenariis e misteriosis architeturis de Ete di Mieç alte dal Ocident. Pôc plui inlà dal Tempietto/Templut, o cjatìn invezit il CIPS (CENTRO INTERNAZIONALE VITTORIO PODRECCA TEATRO DELLE MERAVIGLIE MARIA SIGNORELLI), dedicât aes marionetis dal cividin Vittorio Podrecca, il plui grant interprete talian dal teatri di figure.
Tal centri di Cividât un altri ambient sugjestîf e misteriôs a son i landris dal Ipogjeu Celtic, curiôs e interessant complès di busis soteraniis, ingjavadis su plui plans intai crets, li che si pues rivâ midiant di scjalinadis ertis ma sugjestivis. Cjalait, intai mûrs, lis colomberis e lis nicjis, i plans e i trê mascarons e po dait la vuestre interpretazion: ise art funerarie celtiche o ise preson romane e langobarde? Ancjemò vuê la sô funzion, e reste un misteri cence soluzion. Al è pussibil visitâ sore nuie l’Ipogjeu Celtic se si cjolin lis clâfs li dal sportel Informacittà.
Cividale del Friuli, o semplicemente Cividale (Cividât in friulano standard, Sividât nella variante locale) che conta più di undicimila abitanti, sorge ai piedi dei colli del Friuli orientale sulla strada tra la pianura friulana e alta valle dell’Isonzo. Arroccata sulle rive del fiume Natisone, la città ha sviluppato e mantenuto intatta nei secoli un’impronta nobile e austera, degna di una capitale dalla grande importanza strategica, segnata e arricchita dal passaggio di popoli stranieri e dalla storia.
Fondata da Giulio Cesare con il nome di Forum Iulii, da cui viene il nome Friuli, nel 568 d.C. Cividale divenne sede del primo ducato longobardo in Italia e in seguito, per alcuni secoli, residenza dei Patriarchi di Aquileia. Questo patrimonio storico e artistico è stato riconosciuto dall’UNESCO nel 2011, che ha posto Cividale all’inizio del percorso longobardo in Italia in un itinerario che consente di scoprire tesori stupendi, anche se poco noti, a cominciare proprio dal Ponte del Diavolo che permette di attraversare il fiume Natisone e arrivare nel centro storico della città. La leggenda narra che anticamente i Cividalesi si riunirono in assemblea per escogitare il modo di costruire un solido ponte in pietra, che congiungesse le due sponde del Natisone. Non riuscendo a concludere nulla, invocarono il Diavolo. Quest’ultimo si presentò con tanto di occhi rossi, coda, corna, offrendo il proprio aiuto per la realizzazione del ponte ma, pretendendo in cambio, l’anima del primo cividalese che vi sarebbe transitato. L’assemblea accettò le condizioni del Diavolo, il quale in una sola notte edificò la struttura. Ci fu anche l’intervento della madre del Maligno che trasportò nel suo grembiule un grande masso (su quest’ultimo poggia ancor oggi il pilastro centrale del ponte) e lo depose nel bel mezzo del fiume. La mattina seguente il Diavolo pretese la ricompensa. Egli venne però ingannato, infatti, i cividalesi fecero attraversare il ponte da un cane (o gatto secondo un’altra versione della leggenda). ll Diavolo cercò di distruggere la costruzione ma una Croce, seguita dal popolo, lo mise in fuga.
Nel cuore del centro storico si trova la piazza del Duomo. Lo sguardo è subito catturato dall’imponente Basilica di Santa Maria Assunta, costruita in stile gotico veneto. Altri tesori sono custoditi nei due musei cittadini: l’altare fatto costruire dal duca Ratchis e il battistero del patriarca Callisto sono visibili nel prezioso Museo Cristiano del Duomo, mentre il Museo Archeologico Nazionale, che si trova all’interno dell’imponente Palazzo dei Provveditori Veneti, ospita i corredi delle necropoli longobarde cividalesi. Alle spalle del Duomo, l’aria che si respira sa di antiche eco longobarde, qui più che mai. Poco lontano, dietro la chiesa San Giovanni Battista in Valle, ci si trova in piazza San Biagio, oltre la piccola Chiesa di San Biagio con i suoi affreschi esterni ed interni, si apre il passaggio pensile che, tra l’incanto del verde sulle mura, porta al superbo Tempietto Longobardo, una delle più straordinarie e misteriose architetture alto-medievali occidentali. Non lontano dal Tempietto, si trova invece il CIPS (CENTRO INTERNAZIONALE VITTORIO PODRECCA TEATRO DELLE MERAVIGLIE MARIA SIGNORELLI), dedicato alle marionette del cividalese Vittorio Podrecca, il più grande interprete italiano del teatro di figura.
Un ambiente suggestivo e misterioso, nel centro di Cividale del Friuli sono le grotte dell’Ipogeo Celtico, curioso e interessante complesso di cavità sotterranee, scavate a diversi piani nella roccia e raggiungibili con ripide ma suggestive scalinate. Osservate, nelle pareti, i loculi e le nicchie, le mensole e i tre mascheroni e poi date la vostra interpretazione: si tratta di arte funeraria celtica o carcere romano e longobardo? Ancora oggi la funzione, rimane un mistero irrisolto. È possibile visitare gratuitamente l’Ipogeo celtico prendendo le chiavi presso lo sportello Informacittà.


text:
Lets in Ostarie:
SORELI JEVÂT A MONT
di Raffaele Serafini
CE LIBRI ISAL?
Al è il libri jessût pe Forum in ocasion dal Premi San Simon 2015, publicât propit il 28 di Otubar e cun la opare vincidore. Il libri al à 124 pagjinis, al coste 16 euro e al à dentri 10 contis ambientadis in Friûl, 10 haiku dai poetes vielis gjaponês e 10 descrizions di mostris gjaponês cun 10 disens, che si puedin viodin ancje te cuviertine, disegnade ancje chê dal autôr.
MA CUI ISAL L’AUTÔR?
Raffaele Serafini
, al è il nestri e vuestri Ostîr de Ostarie, che al à fat des contis curtis une direzion di ricercje de sô narative e al scrîf di spes di gjenar fantastic, ancje se nol dinee chei altris. Altris contis sôs si puedin cjatâ su cheste ostarie inte pagjine dal Ostîr
. In bande de Ostarie, l’autôr al à ancje il blog gelostellato
, par talian, e Salvadeat
, par furlan. Al scrîf pensîrs e al met fotografiis suntun altri
. Al à vût publicaziont se ricognossiments in concors, sedi in lenghe taliane, e cheste e je la publicazion jessude dal Premi San Simon 2015.
MA CE ISAL DENTRI, DI PRECÎS?
Dîs contis di gjenar a mieze strade tra il fantastic e il mainstream, che a tiri dongje une sugjestion ispirade a un yōkai, une figure de mitologjie di soreli jevât, e la misturin cun fats, lûcs o personaçs dal Friûl, chi a soreli a mont. Devant di ogni conte al è stât voltât par furlan un haiku, e ae fin di ogni conte, a sclarî la nature dal yōkai, une piçule descrizion (scrite di Luca Filipuzzi) e un disen dal autôr, (mateât un pôc di Gianluca Morena). Ae fin dal libri e je una zonte che e spieghe alc sui haiku, sui yōkai e e spie alc dal Friûl platât tal libri. Alc di plui, par talian, si lu cjate achì
.
MA A CUI I PUEDIAL PLASÊ?
A ducj chei che a viodin il furlan tant che lenghe buine par scrivi di ogni sorte di argoment e facile di lei. A chei che ur plasin lis tradizions e il folclôr, sedi di cjase, sedi forest. A chei che ur plâsin striis, mostris, vampîrs, ma ancje emozions umanis in gjenar, dal amôr al svindic, de amicizie a tristerie. A chei che a àn voie di scuvierzi un Friûl che no simpri si cognòs, cun personaçs, lûcs e storiis che no son veris, ma a podaressin ancje seilu. E soredut ai curiôs, che dopo vê zirade la ultime pagjine a àn gust di vê ancje imparât alc.
E SE O AI VOIE DI CJOILU?
Si pues cjapâsi sù e lâ a cjoli une copie scontade drets tal paîs dal autôr, a Sclaunic, li de mercerie-tabachin Gomba
, in place, (se si è fortunâts si pues ancje cjatâ cjase l’autôr, al numar 6, – o visâlu prime – e fâsi firmâ il libri).
Si lu cjate di sigure ae Librerie Friulibris, a Udin, ma ancje in altris libreriis di Udin.


text:
Compositôr
Un compositôr al è un artist che al scrîf oparis musicâls, clamadis ancje composizions.
La musiche dal compositôr e je sunade dai musiciscj e cjantade dai cjantants.
La peraule compositôr e je doprade ancje fûr dal gjenar musicâl par indicâ cualchidun che al fâs une opare tal sens artistic de peraule.
La formazion dai compositôrs e ven fate tes scuelis di musiche clamadis conservatoris, ma la peraule compositôr e pues indicâ ancje cualchidun che al scrîf musiche cence vê fat la scuele.


text:
#25 – Trasfigurâsi
E e je simpri chê robe di fâ fente, il jessi diviers di chel altri, il trasfigurâsi. Lu vin za viodût te storie, a voltis leade ae miserie, une sorte di gjandusse o une altre malatie che nus fâs pensâ che no varìn une chance di cambiâle chê miserie.
Tal vincjesiet di Fevrâr di mil cinccent e undis, chei puars cudicjs che si vistivin di siôrs in mascare, stant che e jere dongje une pandemie, si platavin cussì dal “seseladôr”. Chei puars no pensavin che ancje i siôrs a podevin vê pôre dal “seseladôr”, o dai pizighets di impestâts.
Cuant che “Il Griso” (il personaç di Manzoni) al cjapave dut ce che al podeve puartâsi daûr des robis di “don Rodrigo”, no dome pal valôr intrinsic di chês, ma par trasfigurâsi, par jessi un moment lui siôr e no il puar Griso.
Alore, saressino cumò in tune epoche par fâ fente di jessi un altri? Stant che une pandemie nus puarte intun univers savoltât. Ma nol covente metisi sù une mascare te muse par trasfigurâsi, par taponâ i pinsîrs. O vevin bielzà un grum di manieris di mudâ l‘aspiet. No veso viodût trops oms cun la barbe lungje che a platin daûr dai pêi lis carateristichis faciâls? O chês fantatis, e no dome, cui cjavêi piturâts di colôrs?
Sono lis mascaris di vuê chescj cjavêi piturâts e barbis? Sono lis mascaris che si fasevin tai nestris paîs o a Vignesie tal secul Disevot?
Lis mascaris nus son dongje, in dutis lis culturis dilunc dal timp. Sono stadis simpri a taponâ i pinsîrs, par fâ fente di jessi diferent di ce che la vite ti à dât dal principi?
Par sierâ in bielece, us lassi lis peraulis di un bonom dal Votcent american: “Us consei di liberâ i vuestris pinsîrs e di no trasfigurâsi, tant che al è cetant biel sintî la muse libare tal aiar viert.”
King C. Gillette
di Acuari Cence Branchis
#1175


text:
Ogni paîs al à i siei tesaurs naturalistics di preseâ e preservâ, di gjoldi e – parcè no? – di pandi ator: partint di cheste premesse, la Pro Ruvigne e à pensât ben a cuâi che a sedin i siei tesaurs, par rivâ ae conclusion che trê e son lis bielecis che a insiorin il so teritori, ven a stâi il Tiliment, il lât e la mont. Di chi, la decision di mostrâju a chei che no ju cognossin, doprant il mieç dal video e de fotografie. Al è nassût cussì un progjet di trê agns, che tal 2010 al à vût par protagonist il re dai flums alpins, il Tiliment, e che cumò al va indenant tal fâ viodi chês altris realtâts.
L’an passât, di fat, e je stâde dade la atenzion a chel flum cetant imprevedibil e vivarôs di suns, colôrs e vôs che al passe tal mieç dal nestri Friûl, de Cjargne fint al mar. Cence jentrâ tal merit de cuestion su lis cassis di espansion, il fotograf di Trep Grant, Gabriele Menis, che al à realizât chest lavôr dal titul “Il Tagliamento parla, canta e incanta”, al à dât abade soredut a la anime dal Tiliment e a lis musis che il flum al cjape tal fâ il so cors.
Il 2011, invezit, al è stât dedicât a contâ la storie dal lât di Ruvigne, simpri inte forme dal video documentari fotografic. Il protagonist al è chest lât di origjin moreniche dal Friûl colinâr, ricognossût de Comunitât Europeane tant che sît di interès comunitari pes sôs particolaritâts naturalistichis. La realizazion e je stade dade ancjemò une volte a Menis, che al à sielzût di mostrâ in maniere origjinâl aspiets cognossûts e mancul cognossûts dal lât, passant de flore ae faune dal puest, come la “trapa natans” (la “cjastine di aghe”), lis rosis e uciei che si puedin cjatâ dulintor, aes panoramichis di paesaçs e personis, cence dismenteâ lis olmis de storie rapresentadis dal cimitieri ebraic che si cjate li dongje, tal teritori dal Comun di Sant Denêl.
Il video fotografic come chel sul Tiliment al è bilengâl (talian-furlan) te presentazion des fotografiis a teme e al è rifinît des musichis di sotfont che a judin il spetadôr tal calâsi in chê suaze di armonie e bielece che dome la nature e sa dânus.
Ilarie Colùs
CULTURE – Un scjuc tal lât............
Ogni paîs al à i siei tesaurs naturalistics di preseâ e preservâ, di gjoldi e – parcè no? – di pandi ator: partint di cheste premesse, la Pro Ruvigne e à pensât ben a cuâi che a sedin i siei tesaurs, par rivâ ae conclusion che trê e son lis bielecis che a insiorin il so teritori, ven a stâi il Tiliment, il lât e la mont. Di chi, la decision di mostrâju a chei che no ju cognossin, doprant il mieç dal video e de fotografie. Al è nassût cussì un progjet di trê agns, che tal 2010 al à vût par protagonist il re dai flums alpins, il Tiliment, e che cumò al va indenant tal fâ viodi chês altris realtâts.


text:
Americhe dal Sud
La Americhe dal Sud e je un continent che al à la maiôr part dal sô teritori tal emisferi Sud de Tiere. Al è tocjât dal Ocean Pacific a Ovest, dal Ocean Atlantic a Est e al è leât ae Americhe Centrâl par vie dal istmi di Panama a Nord.
GjeografieModifiche
Il continent si leà ae Americhe dal Nord dome intune ere gjeologjiche recent, cu la formazion dal istmi di Panama. Lis Andis, une cjadene montagnose zovin, a corin su la bande ocidentâl dal continent; il teritori a Est des Andis al è par un grant toc foreste tropicâl, il vast bacin dal Riu des Amazons.
StorieModifiche
Popui di origjin asiatiche a abitarin il Sud Americhe fin dal X mileni prime di Crist). Cristoful Colomp e i spagnûi dal so Tierc viaç a forin i prins europeis a rivâ su la tiere de Americhe meridionâl, tal Avost dal 1499.
Liste dai paîs sudamericansModifiche
I dodis stâts sovransModifiche
- Argjentine (Buenos Aires)
- Bolivie (La Paz)
- Brasîl (Brasilia)
- Cile (Santiago)
- Colombie (Bogotà)
- Ecuatôr (Quito)
- Guyana (Georgetown)
- Paraguay (Asunción)
- Perù (Lima)
- Suriname (Paramaribo)
- Uruguay (Montevideo)
- Venezuela (Caracas)


text:
Intun paisut ingrampât sore un çuc, la vite e sbrissave vie cuiete. Di origjin medievâl, al jere insiorât cuntune cente e toratis che a spiçavin te campagne dulintor.
Lis piçulis buteghis dal borc a levin sierant, glotudis dai grancj emporis citadins, e la vite in gjenerâl si leve indebilint, ma il paisut, cun lis sôs vieris stradutis e i grues mûrs, al veve la sô magjie.
Jenfri i varis edificis che e contignive la place grande, al jere un piçul teatri ae antighe dulà che, tai siei timps di splendôr, a vevin cjantât e recitât grandis figuris. Vuê al jere sierât, ma lu stes si fevelave di lui cuntun ciert rispiet. Tal mieç de place e di face al teatri, sore un pedestal si viodeve la statue di Giuseppe Verdi, te man drete al veve une batude, cun chê paronance e signorie che al à simpri vût direzint la orchestre.
Tai nestris timps la funzion si davuelzeve te place cun la int dal paîs. I fruts a zuiavin di ce che ur vignive. Il devant dal municipi si jere trasformât intun puest adat par protestâ. Vuê a jerin oms domandant lavôr, doman a saran feminis perorant pai lôr dirits, passant doman chei o chei altris…, ducj i dîs tu vevis la place plene. Però cuant che e rivave gnot, il lûc si svuedave e e tornave la calme. Dutis lis comparsis a tornavin a cjase lôr e dutis lis lûs si distudavin.
Il sipari al calave sierant il prin at de zornade. Il cidinôr al jemplave la place…
Però in chel paisut magjic, se tu tu ti intivavis a passâ par dongje dal teatri, tu varessis percepît il sunsûr des vôs che a parevin rivâ di oltran. O vin simpri savût che il teatri al à une anime, che dilunc il dì e duar, ma che di gnot si svee.
E cussì al sucedeve, lis lûs dal senari si impiavin. I cjantants, i musics e i senografs si levin preparant par meti inpins une presentazion. Tal camarin la soprane e gorghizave la ultime prove, la costumiste i strenzeve il bustin cun dai ponte pets. Ducj a jerin tai lôr puescj. Un lunc e fuart batimans al saludà la jentrade dal diretôr che, une volte cidinade la platee, al alçà la batude dant inizi a lis primis notis dal preludi.
Chê gnot, Giuseppe Verdi al direzeve la sô prime opare:
“Oberto, Conte di San Bonifacio.”
di Galliano di Buenos Aires
#1***


text:
Al somee che pai carinzians – ma no dome par lôr, chest an e vegni fûr une biele novitât che e tocje i locâi che a son clamâts “dopo schi”. Cun di fat, il ministri austriac pal turisim al à dât part che a saran i sindics a stabilî i oraris di viertidure e di sieradure di chescj locâi. Al covente dut câs dî che in Carinzie tantis areis schiistichis a son disvilupadis su plui comuns o distrets e in cualchi câs a scjavacin ancje i confins nazionâi. Par chest motîf, la associazion dai comuns austriacs e à za pandût la sô opinion contrarie a cheste idee e ancje in Carinzie no àn scuindût i lôr dubis. Tant par dî une, cjapìn il Gerlitzen, che tancj furlans a cognossin, che al è logât su trê comuns: Arriach, Treffen e Bodensdorf. I sindics de zone a proponin di cjatâsi insiemi, prime dal Invier, e di clamâ intune i gjestôrs di ducj i locâi interessâts par cjatâ une soluzion uniche, par vie che no laressin ben regolaments e oraris diferents. Cun di plui, a contindin che l’oblic di chestis regolamentazions al sedi une responsabilitât dal guvier centrâl o di chel regjonâl.
◆ Sul Pramuel le pensin un pôc diferente, par vie che no ducj a refudin lis propuestis dal guvier. L’impuartant – a disin – al è che lis regulis a vadin a pro des esigjencis dai ospits e dai gjestôrs dai ricets alpins. Cetancj ospits dai hotel de zone, cun di fat, a bacigaressin vulintîr i ricets nome daspò de cene, e alore sierâju aes 10.00 di sere al sarès masse adore. Stant però che sul tart l’alcul le fasarès di paron, sierâju a miezegnot al podarès lâ avonde ben. I gjestôrs dai ricets che a son tacâts des pistis no àn interès par chestis cuistions, par vie che a sierin aes cinc sot sere, cuant che a sierin ancje i implants. A fasin ecezion, par altri, ricets come chei sul Katschberg, al confin jenfri Carinzie e Salon, là che si spere intune viertidure che si slungje par cori cu lis slitutis e cui schîs vie pe gnot.
◆ Bisugne dut câs fâ in mût che la int no cori di ca e di là pes monts a cirî i ricets che a son vierts plui a lunc, ancje par vie che in chescj timps di pandemie, chest nol zovarès. Si à bielzà viodût, cun di fat, che tai locâi fûr man, ancje chei che a varessin di sierâ aes cinc sot sere, a continuavin a balâ fin tal cûr de gnot, a front di chei des valadis, là che lis regulis a vignivin simpri rispietadis. In sumis, i prins a varessin di jessi tratâts tant che locâi noturnis, là che i seconts a saressin tignûts in cont di ristorants o di tratoriis. Par fâ chest, i comuns a varessin di dâ un jutori par classificâ ducj i locâi, lassant dut câs al guvier centrâl o aes regjons di dâ lis regulis. ❚
Dibatit sui oraris dai locâi: viertiduris o restrizions pai amants dal “Dopo schi”?Barbara Cinausero
Al somee che pai carinzians – ma no dome par lôr, chest an e vegni fûr une biele novitât che e tocje i locâi che a son clamâts “dopo schi”. Cun di fat, il ministri austriac pal turisim al à dât part che a saran i sindics a stabilî i oraris di viertidure e di sieradure di chescj locâi. Al covente dut câs dî che in Carinzie tantis areis schiistichis a son disvilupadis su plui comuns o distrets e in cualchi câs a scjavacin ancje i confins nazionâi. Par chest motîf, la associazion dai comuns austriacs e à za pandût la sô opinion contrarie a cheste idee e ancje in Carinzie no àn scuindût i lôr dubis. Tant par dî une, cjapìn il Gerlitzen, che tancj furlans a cognossin, che al è logât su trê comuns: Arriach, Treffen e Bodensdorf. I sindics de zone a proponin di cjatâsi insiemi, prime dal Invier, e di clamâ intune i gjestôrs di ducj i locâi interessâts par cjatâ une soluzion uniche, par vie che no laressin ben regolaments e oraris diferents. Cun di plui, a contindin che l’oblic di chestis regolamentazions al sedi une responsabilitât dal guvier centrâl o di chel regjonâl.


text:
Lis ativitâts sientifichis laboratoriâls in lenghe furlane a son simpri vivudis dai fruts cun entusiasim, tant che a domandin ae insegnante di ripeti i esperiments e a spietin cun trepidazion lis
La Educazion stradâl e je un dai argoments di grande atualitât in dì di vuê; ognun di nô al à, di fat, la necessitât di doprâ la strade e di difindinsi dai siei pericui. Chest percors al è stât
Chest percors gjeografic-linguistic-artistic su la osservazion di ambients dongje e plui lontans dai arlêfs di classe prime, al è stât puartât indevant in forme laboratoriâl par rindi i fruts


text:
Ancje chest an in ocasion dal avôt dal popul furlan pe fieste
dai Sants Ermacure e Furtunât o soi lontan; no parteciparai
a la Messe dai predis e de int di Glesie Furlane te seconde
domenie di lui sore sere inte maiestât de basiliche di
Aquilee.
Cuant che il fi al è fûr paîs al sint di plui la nostalgjie de
mari e l’ambient forest lu fâs tornâ dentri di sé e olmâ il
valôr des propriis lidrîs.
Cussì al è in chest moment ancje di me.
Par chest, basiliche e glesie mari di Aquilee, il gno cûr ti
pense e ti scrîf.
Culì o ai scoltât musiche di ogni sorte, coros, corâls, cjants
di Taizè, robe moderne, melodiis di altris popui… ma nissun
cjant mi è someât contemplatîf, armoniôs, spirtuâl e colm
di umanitât come il cjant des mês monts dal Friûl e nissune
melodie di glesie e je a pâr di chê de tradizion aquileiesepatriarcjine.
Cumò, lontan di te, o ai capidis lis peraulis dal Salm 137:
“Cjantaitnus cualchi cjante di Sion”.
Chê altre dì o jerin in cjase di une famee furlane e a son
rivâts ancje altris amîs. Mi àn dit: “Si cjatìn ogni tant par
podê cjacarâ par furlan”. Mi soi impensât a colp dai miei
fruts di dutrine che la plui part, cuasi ducj, a cjacarin dome
talian. A vignaran sù come arbui cence lidrîs.
Nô furlans o corìn il pericul di chei uciei migradôrs che,
pierdude la bussule, no san li che a son e o sin forsit come
balenis che, cence orientament, si cjatin a sec su la rive
dal mâr. Par chest o preferìs sedi la cisile che ogni Vierte e
torne tal so lûc, li dal so tet, tal so nît e mi sint furtunât di
vê une tiere, une lenghe, une mari.
O podìn vê la fede di Alessandrie, di Rome e di Gjerusalem,
come che al dîs il Credo, ma di mari, Aquilee, ti vin dome
te. Danus la tô passience di secui, tu che de stagjon des
persecuzions e de Aule teodoriane tu âs patît o gjoldût
miseriis e gloriis: invasions, il sisme dai Trê cjapitui, Avars,
Ongjars, il Patriarcjât, lis umiliazions di Vignesie, il colp
fatâl di Pape Benedet XIV e sot la Italie la emigrazion e il
gjenocidi culturâl.
Metinus intal to cidin e tes tôs riflessions. Cuant che si
jentre in basiliche, inte maiestât de glesie di Popon si pues
intivâsi intun grant cidin: un silenzi che nus svueide de
nestre cunfusion e nus calme te tô sapience e pâs.
Danus la tô sperance e il gust di cjalâ a l’avignî parcè che
il ream di Diu nol è ancjemò colmât dal dut ni ai timps di
Cromazi, ni dal Patriarcje Bertrant ni dal Patriarcje Denêl
Delfin. Danus di savê tignî dûr sperant inte promesse di cîi
gnûfs e tiere gnove.
Tu, mari mê, tu sês l’arcje de nestre storie, de nestre
culture, spiritualitât e popul. Reste li che tu sês;
l’impuartant al è che tal moment dal sbandament e dal
pericul o savîn dulà cjatâti e di cjatâ li di te une cjadree,
une taule, un sotet. Ce tant che tu âs fat e che tu fasis par
nô! Grazie di dut, mari mê.
Un to fi
MEDITANTLIS TAL SO CÛR. A mê mariPRE TONIN CJAPIELÂR
Ancje chest an in ocasion dal avôt dal popul furlan pe fieste


text:
In chel gredei di scjalinadis e di mezanins che al è ancje un crosere di savês – il pôl sientific de Universitât ai Riçs – al lavore il coordenadôr prin de prossime grande ricercje sociolinguistiche che si davuelzarà, a tapêt, su dut Friûl. Un scandai unic, che si torne a fâ daspò di 15 agns. Claudio Melchior al è dentri dal nucli interni al Ateneu che al sta predisponint dut il tireparemessede dal scandai. Nucli che formalmentri al à a cjâf Bruno Tellia e che si complete cun Bernardo Cattarinussi. Duncje, intune stanziute plene di cartons, di libris incjantonâts e di adesîfs dal Cirf “Jo-o-feveli-furlan”, ma cuntun pît tal gnûf dipartiment di Siencis umanis di vie Petracco dulà che al à di stralozâ, il zovin ricercjadôr che di solit si ocupe di “teorie de negoziazion” e di “sociologjie dai procès culturâi” a ‘nd à fin sore il barbuç dai ultins detais burocratics di cheste indagjin. Si stan selezionant i “soministradôrs”, chei che a àn di lâ di cjase in cjase e regjistrâ lis rispuestis. Il bant par cjatâju al è jessût ai ultins di Avrîl. A àn rispuindût in 119, par 40 puescj. Favorîts chei che a àn une cognossince ative dal furlan, ven a dî che lu doprin ogni dì, cence sfuarçaduris. Si tindarà a mandâ une persone a tirâ sù i dâts dongje di cjase sô: par une maiôr trancuilitât dai intervistât e par resons pratichis di cognossince dai puescj. Conclusion stimade de racuelte: dentri di Avost. Ancje se a varessin di jessi slitaments in cheste prime fase, i risultâts finâls, la fotografie reâl sul furlan tal 2013, a saran cun buine reson pronts pai prins di Novembar.
✽✽ Lis motivazions
Parcè chest scandai? “Il motîf principâl al è che no si puedin imbastî politichis linguistichis se no si sa tropis personis che a fevelin chê lenghe, trop che cheste e ven doprade o e sorevîf e l’ategjament de int viers la stesse”, al spieghe Melchior. Si zonte ancje une cuistion storiche: une rilevazion dal gjenar e jere za stade fate in passât, 15 agns za fa, ma cheste volte i numars a saran plui grancj. “Al jere necessari inzornâ chei dâts e ancje confrontâju par capî la evoluzion de lenghe. Po dopo o vin une reson sientifiche. Ricercjis sul furlan a ‘nd è stadis fatis intant di altris ents ma, cun dut rispiet, une robe di cheste dimension, no. Cheste rilevazion statistiche, cun cheste sorte di campion, nus da risultâts plui stabii, cierts. E duncje plui sientifics.”
✽✽ Il campion
Gruesse e je cence altri, cheste indagjin. 1200 a saran lis personis intervistadis; 30 par ognidun dai intervistadôrs – che saran ancje formâts de Universitât dal Friûl. 72 i comuns interessâts: 20 in provincie di Pordenon, 20 in chê di Gurize, 32 in chê di Udin (la precedente si jere cetant concentrade culì e dome su cualchi realtât des primis dôs). Pal cjâf lûc furlan, a saran tirâts sù i dâts tai stes 20 comuns dal scandai dal 1998, plui altris gnûfs 12. La sielte e je stade casuâl, ma di mût che e sedi cuvierte dute la regjon furlanofone. Po dopo, il campion al sarà estrat dentri di ognidun di chescj, jenfri lis listis anagrafichis. Lu faran i ents diretementri o traviers Insiel. I selezionâts a saran visâts vie letare e po contatâts diretementri dai rilevadôrs. “Metât dal campion al à za un non e un cognon – al dîs Melchior -. No doprìn i elencs eletorâi: al sarès stât plui facil, ma no varessin tirât dentri par esempli i imigrâts che aromai a son part de nestre societât e che a àn ancje lôr une opinion su la marilenghe, se no adiriture che le fevelin”. I cuistionaris a saran soredut a rispueste “sierade”, e a podaran jessi dâts fûr sedi par furlan che par talian.
✽✽ Lis domandis
E burissarà fûr une fotografie inzornade su abitudins, compuartaments, opinions e cognossince de marilenghe. Ce domandis sarano fatis? Prin di dut, cuâl che al è l’ûs che a fasin o no fasin dal furlan: se lu doprin o mancul. Po, in ce lenghe che a fevelin cui fîs, in famee o cui parincj. O in situazion publichis: “Metût il câs che intune riunion dulà che si dibat suntune cuistion furlane al sedi ancje un dome che nol fevele la lenghe, cemût si varessial di compuartâsi?”. Passâ al talian o lâ indenant in marilenghe? A ‘nd è ancje sul aspiet religjôs: “Se al pree, i isal mai capitât di preâ par furlan?”. Sot la lint po dopo l’ategjament, cun items plui smirâts ae opinion. Par esempli, sul insegnament a scuele. “A saran analizât contescj e situazions diviersis. A son domandis ben messedadis fra di lôr, che nus permetin di capî cemût che la lenghe e je doprade, sedi in public che tal privât”, al zonte Melchior.
✽✽ Cuatri reports
Te costruzion dal cuistionari si è partîts des stessis domandis di 15 agns za fa. Che a son stadis inzornadis e zontadis a altris, par vie che il Friûl dal 1998 nol è il stes dal 2013. Par esempli, chê volte no ‘nd ere ombre di internet o social network, ducj argagns che si son svilupâts plui tart. “Il gnûf cuistionari nus permet une comparabilitât statistiche perfete cu la indagjin passade, in plui – cun altris stimui zontâts – o vin slargjât il cjamp”, al precise il ricercjadôr. Duncje, ae fin o varìn 4 “reports” diferents. “Trê nus fotografaran la situazion de lenghe intes trê provinciis furlanofonis. Chescj no si podaran confrontâ fra di lôr, par vie che soredut su Gurize e Pordenon i comuns campionâts a son gnûfs. Ma o varìn ancje un cuart risultât che al sarà perfetementri comparabil cun chel di 15 agns za fa, par vie che o larìn propit sui stes comuns, cui stes numars, cui stes pês e cuntun cuistionari che al 90% al è il stes dal 1998”. Di Novembar, il cuadri al sarà plui clâr. E o viodarìn l’efiet de politiche linguistiche fin cumò puartade indenant. ❚
✒ Oscar Puntel
Fotografâ la lenghe: dopo 15 agns la Universitât dal Friûl e prepare la gnove ricercje sociolinguistiche che nus disarà cemût che al sta il furlan............
In chel gredei di scjalinadis e di mezanins che al è ancje un crosere di savês – il pôl sientific de Universitât ai Riçs – al lavore il coordenadôr prin de prossime grande ricercje sociolinguistiche che si davuelzarà, a tapêt, su dut Friûl. Un scandai unic, che si torne a fâ daspò di 15 agns. Claudio Melchior al è dentri dal nucli interni al Ateneu che al sta predisponint dut il tireparemessede dal scandai. Nucli che formalmentri al à a cjâf Bruno Tellia e che si complete cun Bernardo Cattarinussi. Duncje, intune stanziute plene di cartons, di libris incjantonâts e di adesîfs dal Cirf “Jo-o-feveli-furlan”, ma cuntun pît tal gnûf dipartiment di Siencis umanis di vie Petracco dulà che al à di stralozâ, il zovin ricercjadôr che di solit si ocupe di “teorie de negoziazion” e di “sociologjie dai procès culturâi” a ‘nd à fin sore il barbuç dai ultins detais burocratics di cheste indagjin. Si stan selezionant i “soministradôrs”, chei che a àn di lâ di cjase in cjase e regjistrâ lis rispuestis. Il bant par cjatâju al è jessût ai ultins di Avrîl. A àn rispuindût in 119, par 40 puescj. Favorîts chei che a àn une cognossince ative dal furlan, ven a dî che lu doprin ogni dì, cence sfuarçaduris. Si tindarà a mandâ une persone a tirâ sù i dâts dongje di cjase sô: par une maiôr trancuilitât dai intervistât e par resons pratichis di cognossince dai puescj. Conclusion stimade de racuelte: dentri di Avost. Ancje se a varessin di jessi slitaments in cheste prime fase, i risultâts finâls, la fotografie reâl sul furlan tal 2013, a saran cun buine reson pronts pai prins di Novembar.